Kovaču se drma klupa, Bajern sprema iznenađenje! - Sportske.net\nKovaču se drma klupa, Bajern sprema iznenađenje!\nIzgleda da Hrvat nije tako siguran u Minhenu.\nKraj istorije, dva pojačanja stigla, novi, nikad mlađi Bajern!Murinjo bi mogao da pomrsi račune Pari sen Žermenu?!Murinjo bi mogao da pomrsi račune Pari sen Žermenu?!Murinjo bi mogao da pomrsi račune Pari sen Žermenu?!Murinjo bi mogao da pomrsi račune Pari sen Žermenu?!\nStigao je Niko Kovač letos na klupu minhenskog Bajerna, kluba čije boje je branio još kao igrač.\nDošao je kao osvajač kupa sa Ajntrahtom, uprava je u njemu videla pravog čoveka za posao smene generacija.\nRezultati su slabi u tekućoj sezoni, ali Bajern je popravio situaciju u Bundesligi, imaju isti broj bodova kao Borusija Dortmund.\nIz Lige šampiona su ispali u osmini finala od Liverpula, a već se spremaju i za narednu sezonu, kako su kaparisali Benžamana Pavara i Lukasa Ernandeza, koji će opremu Bavaraca zadužiti prvog jula.\nJasno je da se tu neće zaustaviti sa pojačanjima, šuška se da je Nikolas Pepe iz Lila blizu prelaska na "Alijanc arenu", utisak je da uprava Bajerna uspešno sprovodi smenu generacija.\nIpak, postoji velika šansa da Kovač ne dobije šansu da predvodi osvežen sastav ekipe iz Minhena, kako se kao sve ozbiljnije rešenje za klupu ekipe nameće Žoze Murinjo.\nPortugalac je u decembru ostao bez posla u Mančester junajtedu, od tada vaga ponude, bio je blizu povratka u Real, ali se Perez odlučio da vrati Zidana.\nKako je sam Murinjo izjavio, želja mu je da osvaja titule u najjačim evropskim ligama, a pošto ih je već osvajao u Engleskoj, Španiji, Italiji i Portugaliji, stvara se utisak da "Posebni" želi da preuzme klub u Nemačkoj i Francuskoj.\nPojavile su se spekulacije oko Monaka, Lila i Liona, posebno se govori o Lionu, a bilo je priče da bi i Bajern mogao da mu ponudi posao.\nKako prenose francuski mediji, Bajern zaista ozbiljno razmišlja o postavljanju Murinja na mesto šefa struke od narednog leta.\nVidećemo kako će se sve na kraju završiti, Bavarci nekako deluju kao logičan izbor za portugalskog stručnjaka, ali bi Kovač osvajanjem titule mogao da preokrene situaciju u svoju korist.


Božidarov startap Evermed kreira budućnost medicinskog usavršavanja — ona izgleda kao Netflix\nBožidar, zajedno sa suosnivačem Milošem, omogućava svim doktorima pristup novinama i znanju iz oblasti potpuno besplatno.\nJedna od najvažnijih prednosti koje imamo kroz rad na Tesla Nationu je upoznavanje sa izuzetnim ljudima čiji su životni putevi i karijere raznoliki, ali podjednako interesantni i živopisni.\nBožidar Jovićević je upravo jedan od takvih ljudi. U mladosti je bio dvostruki juniorski prvak Srbije u šahu, i jedan od najboljih studenata Medicinskog fakulteta koji je želeo da postane hirurg. Tu želju zamenio je karijerom u najvećim svetskim farmaceutskim kompanijama, gde se uzdigao do samog vrha. Autor je knjige o karijernom razvoju koja se po objavljivanju našla na prvom mestu Amazonove liste publicističkih naslova.\nPored svega toga, Božidar je i zapažen biznismen i preduzetnik koji iza sebe ima nekoliko uspešnih poslovnih poduhvata. Nakon života po Evropi i Aziji, skrasio se u Americi gde trenutno radi na razvoju Evermeda, startapa koji doktorima širom planete omogućava lak pristup medicinskom znanju i pritom kombinuje njegove različite karijerne puteve i iskustva.\nKako je izgledao tvoj karijerni put pre Evermeda?\nInteresantno je da je moja karijera počela u šahu. Bio sam juniorski prvak Srbije dva puta, iako sam visok dva metra nikada nisam imao veze sa košarkom, igrao sam šah i mislio sam da ću se time baviti. I dan danas igram šah svaki dan. Međutim, moja karijera je krenula u drugom smeru. Završio sam medicinu. Hteo sam da budem hirurg pa sam „jurio” prosek i bio student prodekan tokom poslednje godine studija. Međutim, kada sam započeo specijalizaciju, shvatio sam da ja baš i nisam rođen za klasičan klinički rad sa pacijentima, i onda sam počeo da razmišljam gde mogu da primenim svoje znanje, a da se ne bavim direktno medicinom.\nI tako sam otišao u farmaceutsku industriju i to na biznis stranu farmaceutske industrije. Radio kao hospital sales representative (prodavac farmaceutskih proizvoda ka bolnicama, prim.aut.) prvo u firmi Berlin Chemie, a onda i u Novartisu (jedna od tri vodeće globalne farmaceutske firme, prim.aut.), u njihovoj srpskoj filijali. Na toj poziciji sam ostao dve godine, a onda dobio stipendiju i otišao u Grčku da završim MBA studije, nakon čega sam naučio grčki i počeo da radim u marketingu, ovoga puta u grčkoj filijali Novartisa.\nKada sam kao menadžer za lansiranje novih proizvoda (eng. product launch manager) lansirao prvi proizvod, to je bio najbolji launch te godine u Evropi u Novartisu i tako sam 2009. dobio unapređenje na poziciju evropskog brand direktora i preselio se u Švajcarsku, gde je globalna centrala Novartisa, i gde sam ostao 4 godine. Godinu dana kasnije sam nakon još jednog uspešnog lansiranja postao globalni brand direktor i to je tako trajalo do 2012. godine.\nOnda je krenulo nešto da me kopka, poželeo sam da uđem u sferu digitalnih proizvoda i tako sam uzeo neplaćeni odmor godinu dana, otišao u Aziju, i pokrenuo svoj prvi biznis. U pitanju je bio proizvod za online edukaciju u oblasti razvoja karijere. Kroz to sam naučio digitalne tehnologije, marketing, funkcionisanje online platformi, itd. Tokom prve godine, kurs je postao profitabilan, a ja sam čak na tu temu napisao i knjigu koja je u tom periodu bila najprodavanija non-fiction knjiga na Amazonu. Ovaj kurs i dalje postoji na internetu, ali se ne bavim njime aktivno. Kada sam započeo priču sa Evermedom, odlučio sam da se posvetim tome, a kurs planiram da licenciram u nekom trenutku u budućnosti.\nNakon tog preduzetničkog iskustva sam odlučio da je sledeći korak preseljenje u Ameriku, tačnije Njujork, jer mi je Amerika uvek bila simbol ideja, preduzetništva i startapa. Tako sam nastavio karijeru u Novartisu, kao Global Digital Head of Medical Affairs u Americi, a zatim kao Vice President sektora za digitalne proizvode u Sanofiu i to sam radio sve do začetka Evermeda.\nKako je došlo do toga da pokreneš Evermed?\nEvermed kombinuje tri od četiri sastavna dela moje karijere.\nOn je na tromeđi tih stvari, a to je kombinacija medicine, tehnologije i biznisa i predstavlja fuziju različitih pravaca u mojoj karijeri, pa i šaha, čiji je sastavni deo strateško razmišljanje, koje definitivno ima i svoju primenu u biznisu.\nIdeja za Evermed mi je došla 2015. godine dok sam još radio u jednoj farmaceutskoj kompaniji. Oni su želeli da napravimo digitalnu verziju konferencija, i ja sam dobio zadatak da napravim i vodim tu platformu. Iako je bila uspešna, ubrzo smo došli da zaključka da ovakva vrsta platforme ne može da pripada farmaceutskoj kući, već mora da bude third-party. Godinu dana kasnije sam u jednom razgovoru sa sestrom tokom njenog boravka u Njujorku, spomenuo platformu na kojoj sam radio u Novartisu. Ona je predložila da bi to trebalo da bude zasebna platforma i da možda razmislim kako bi to moglo da se izvede. U slično vreme sam sreo Miloša Čitakovića i, tokom jednog poslovnog ručka, on je prepoznao potencijal i njegov predlog je bio da napravimo ovaj digitalni proizvod.\nKako bi nam objasnio to što Evermed radi?\nNajlakši način da to objasnimo, koji nije 100 odsto precizan, jeste da smo mi Netflix za medicinske konferencije. Mi smo globalna platforma koja omogućava lekarima da bez trošenja vremena i novca vide najnovije inovaciije iz sveta medicine, sa najvećih svetskih konferencija. Naša vizija je da učinimo medicinsko znanje univerzalno dostupnim, da svaki lekar, bilo gde u svetu, može da ima pristup istom, prvoklasnom kontinuiranom obrazovanju.\nRecimo, da 32-godišnji kardiolog u Kliničkom centru u Novom Sadu ili u Nišu ima pristup istoj kardiološkoj lekciji kao neko ko je član American College of Cardiology ili vodi kardiološko odeljenje u jednoj od najvećih svetskih bolnica.\nKako je sve počelo i kako je izgledao vaš razvojni put?\nRad na Evermedu je krenuo pre tri godine zajedno sa Milošem Čitakovićem, koji je takođe deo naše dijaspore u Njujorku. Tokom te prve godine smo se fokusirali na osmišljavanje i pravljenje same platforme, razmišljali smo kako da napravimo dobro korisničko iskustvo, da omogućimo lekarima da među hiljadama videa (samo jedna konferencija ima oko 2.000 videa) lako dođu do onoga što ih zanima, da to bude baš kao Netflix za lekare.\nNaredne godine nam je najveći uspeh bio to što smo našli način da licenciramo sadržaj najvećih svetskih medicinskih asocijacija. Medicinske asocijacije imaju ogromnu ulogu u zaštiti javnog zdravlja, jer njih vode najpoznatiji profesori na svetu koji svake godine prate sve što je izašlo u smislu publikacija i oni su ti koji kažu „ok, od ove godine terapija dijabetesa se menja i ovo je novo uputstvo ili algoritam za lečenje dijabetesa”. Dakle, imaju ogromnu javnu odgovornost i veoma vode računa sa kime će da rade. Mi smo do danas uspeli da postanemo zvanični partneri i dobijemo licence za sadržaj 29 globalnih medicinskih udruženja, među kojima su Američki koledž za kardiologiju (ACC), Američka asocijacija za dijabetes (ADA), Američka akademija za dermatologiju (AAD) — dakle ogromne i najprestižnije asocijacije.\nŠta je biznis model Evermeda?\nZahvaljujući partnerstvima sa medicinskim udruženjima i farmaceutskim kompanijama koje su u najvećem broju slučajeva sponzori medicinske edukacije, Evermed ima mogućnost da potpuno besplatno ponudi prvoklasni sadržaj i edukuje lekare, a naša platforma je u središtu svega.\nProšla godina je bila veliki test za naš biznis upravo u smislu validacije ovog biznis modela i toga da li mi kao mala i mlada firma možemo da prodajemo Fortune 500 farmaceutskim kompanijama globalno.\nDo kakvih rezultata ste došli na tom polju?\nUspeli smo da u potpunosti validiramo biznis model, jer smo u prošloj godini došli do 13 klijenata, od čega su sedam Fortune 500 farmaceutske kompanije.\nI pored toga, rekao bih da nismo u potpunosti postigli product-market fit, ali da smo blizu, i plan za ovu godinu je skaliranje i rast.\nŠta je vrednost koju nudite farmaceutskim kompanijama nasuprot onoga što već dobijaju kroz standardne modele po kojima su do sada funkcionisali?\nU prošlosti su farmaceutske kuće mogle da sponzorišu lekare i omoguće im da posećuju konferencije, ali su se stvari tokom godina dosta promenile, jer se uvodi sve više pravila i regulativa prema farmaceutskim kućama — u šta mogu da ulažu, i na koji način. U svetu van Kovida, farmaceutske firme van Amerike, u Evropi i Aziji, i dalje mogu da sponzorišu doktore da idu na konferencije, ali se to sada radi za jako mali broj doktora i uz dosta regulative i pravila gde svaki doktor koji ode ima zadatak da kada se vrati prenese znanje svojim kolegama.\nFarmaceutska firma ne sme ni u kom smislu da utiče na to šta će lekar da gleda na konferenciji, dakle sve ostaje na nivou toga da oni podržavaju medicinsku edukaciju. Takođe, oni mogu da plate samo za relativno mali broj izabranih lekara i to su uglavnom univerzitetski profesori koji rade na tercijarnom nivou zdravstvene zaštite, u kliničkim centrima. Tako da samo birani doktori koji su u vrhu medicine idu na međunarodne konferencije.\nOno što naša platforma radi jeste da bez trošenja dodatnog vremena i novca omogućava mnogo veći pristup mnogo većem broju lekara.\nDa li možeš da podeliš neke statistike u pogledu toga koliko lekara koristi platformu?\nTe brojke ne delimo javno, međutim, na dobrom smo putu. Iz meseca u mesec beležimo veliki rast, ali je relevantnija metrika koliko zapravo vremena doktori provode na platformi i da li se vraćaju. Ako toga nema, nije ni važno koliko ih dolazi, jer će doći jednom i više nikad. Međutim naš engagement je tri puta veći od industrijskog proseka. Prosečno vreme po doktoru u prve četiri nedelje jedne konferencije je bilo 59 minuta, što je zaista dosta, znači da je u proseku svaki lekar odgledao oko četiri lekcije. NPS skor je trenutno 80.\nPitali smo korisnike da uporede Evermed sa drugim platformama za medicinsku edukaciju i čak 92% njih je odgovorilo da je Evermed superioran u odnosu na druge platforme koje su koristili. To nije samo zato što smo mi tako dobri, već zbog toga što lekari nisu navikli na proizvode sa dobrim korisničkih interfejsom, navikli su na sajtove koji su vrlo teški za korišćenje, na softverska rešenja koja ne funkcionišu dobro. Mi smo se potrudili oko UX-a i napravili smo proizvod koji je lak za navigaciju, gde pretraga funkcioniše, gde je dizajn intuitivan, i zato je logično da će ljudi provesti više vremena tu i da će se vraćati. Tek sada uvodimo i element zajednice tj. društvene mreže na platformu — ima još mnogo stvari koje tek treba da napravimo.\nU prvoj godini imamo korisnike iz 76 zemalja, tako da je platforma stvarno globalna i ima globalni doseg.\nVeliki deo vašeg tima je u Beogradu, da li možeš da nam kažeš nešto više o tome?\nPomenuo sam da smo i Miloš i ja deo naše dijaspore u Njujorku, ali smo i dalje vezani za Srbiju i često dolazimo u Beograd. Odlučili smo da oformimo tim u Beogradu pre svega zato što postoji talenat koji je odličan, i tu ne pričam samo o programerima, mi u Beogradu imamo i razne druge funkcije, project management, partnerstva, marketing, prodaju, licence i razne druge stvari. Želimo da napravimo tim koji će zaista osećati da je deo jedne globalne priče.\nInteresantno je da smo u Srbiji uspeli da nađemo našeg lead developera koji je svojevremeno samoinicijativno napravio jedan softver za medicinske radnike u Srbiji koji i dan danas koristi preko 12.000 ljudi. Tako da imamo nekoga ko razume industriju i ovo što radimo, a razume i tehnologiju.\nDuplirali smo tim u poslednja tri meseca, a možda čak i utrostručili i sada nas ima nešto više od 20.\nKako je pandemija uticala na vašu trajektoriju?\nKovid je ubrzao naš izlazak na tržište jer je ubrzao usvajanje digitalnog formata. Preko noći je postala norma da ne moraš da putuješ na konferenciju da bi pratio sadržaje, i ljudi su zapravo počeli da se pitaju kolika je vrednost networkinga na konferencijama. Očekivanje je da kada se konferencije uživo vrate u medicinskom svetu, da će njihova posećenost biti 50% manja nego pre pandemije. Networking je na tim konferencijama zapravo vredan pre svega za govornike, ali to su ljudi koji se često već znaju i oni svakako čine vrlo malo procenat posetilaca.\nIpak, iako ljudi misle da je na nas kao digitalnu platformu korona očigledno uticala pozitivno, mislim da je veći pozitivan uticaj pre dugoročan nego kratkoročan.\nFarmaceutske firme moraju da imaju digitalnu verziju konferencije, ali mi smo i pre korone imali video fajlove, digitalni zapis konferencija. Da li taj profesor priča sa podijuma ili priča od kuće, to je svejedno, mi smo imali digitalni zapis, tako da kratkoročni uticaj svakako postoji, ali ga je teško izmeriti.\nNajveći uticaj, i to je neko moje predviđanje na dugi rok, je to što je korona zauvek promenila ponašanje lekara kada je u pitanju način na koji interaguju sa predstavnicima farmaceutske industrije. Postoje istraživanja McKinsey-a, Accenture-a, da interakcije koje su se dešavale uživo više neće biti uživo, da će posećenost konferencija opasti. Implikacija toga je da će farmaceutska industrija koja nikada nije bila digitalno zrela, bila je na samom dnu odmah iznad poljoprivrede, nakon korone biti primarno digitalna. Digitalni kanali za dolazak do lekara će biti primarni, viđanja uživo će biti sekundarni kanal. I zato dolazi do promene u razmišljanju farmaceutskih kuća: kako da dođem do najbolje platforme, kako da imam najbolji sadržaj, kako da zaokupim pažnju lekara onlajn.\nMi smo se i kratkoročno na početku korone dobro snašli. Već u martu smo vrlo brzo odreagovali i produkovali smo neke korisne alate i za društvo i za farmaceutsku industriju i postavili smo se kao pouzdan resurs u tom trenutku. Mislim da smo tu napravili dobar osnov za građenje dugoročnog poverenja.\nI za sam kraj, koje su tri stvari koje izdvajaju Evermed od ostalih, zašto mislite da ćete uspeti?\nUkratko, globalna radna atmosfera, svakodnevno učenje i usavršavanje, transparentnost oko svih odluka, fokus na rezultate, tim sposobnih i inteligentnih ljudi koji jedni druge čine boljim.\nEvermedTV ekipa ima u planu širenje, trenutno traže:\nAutor fotografije je Raško Ristić.


Kompjuteri | Desktop : Stampac u boji NOV CRNI KETRIDZ / HP Photosmart C4180 13.01.2021 - ID 108547462 - KupujemProdajem\nKompjuteri | Desktop > Štampači | InkJet > ID oglasa: #108547462 (postavljen: pre nedelju dana)\nStampac u boji NOV CRNI KETRIDZ / HP Photosmart C4180\nPolovan potpuno ispravan multifunkcionalni uredjaj, stampac, skener, fotokopir, lepo ocuvan, bez posebnih tragova koriscenja (osim blage pozutelosti plastika kucista, kao sto se vidi na slikama, nista znacajnije), ide sa svim potrebnim kablovima (naponski + adapter + USB kabl), POTPUNO NOVIM CRNIM ORIGINALNIM KETRIDZEM HP 337 I PUNIM ORIGINALNIM KETRIDZEM U BOJI HP 342!\nUredjaj je odmah spreman za koriscenje. Stampanje jeftino, oko 0,15 din/strani. Ako sami dopunjujete ketridze cena dopune je oko 50 dinara po ketridzu (servisi koji vrse dopunu ketridza naplacuju oko 300 dinara po ketridzu, tako da je najbolja i ubedljivo najjeftinija opcija da sami dopunjavate, pogotovo posto je dopuna jednostavna, 2 min traje, nema nikakvog resetovanja i slicno).\nMoze da odradi oko 600 strana sa jednom dopunom sa standardnih 5% pokrivenosti stranice, sto je sasvim dovoljno za prosecnog korisnika.\nNa internetu ima drajvera za sve sisteme, Windows XP, Win7, Win8 i Win10!\nOdradio do sada oko 1650 strana.\nIma poseban dodatak za laksu izradu fotografija na foto papiru, vidi se na 6. i 7. slici.\nIma manji ekran preko koga se vrse sva podesevanja uredjaja i pokretanje kopiranja.\nUredjaj odlicno stampa i lepo radi. Odlican za kucnu ili kancelarijsku upotrebu, sa umerenim obimom stampe.\nUZ DOPLATU (kome odgovara) OD 300 DINARA MOZETE DOBITI - 20ml crne boje za dopunu crnog ketridza i po 10ml od svake od tri boje (crvena, plava, zuta) za dopunu ketridza u boji, sto je dovoljno za stampanje oko 2000 strana ukupno! + GRATIS - stari neispravan ketridz da bi ste na njemu izvezbali proces dopune ketridza bez bojazni da cete ostetite novi\nUz stampac dobijate ILUSTROVANO UPUTSTVO sa objasnjenjem o tome kako uraditi dopunu ketridza, kako skinuti drajvere sa interneta i kako resiti vecinu problema koji se mogu javiti u toku koriscenja. Odlicna stvar za one koji do sada nisu koristili stampace da se lakse i brze snadju\nSlanje AKS / BEX / Daily ili licno po dogovoru


PUT SPAJA ŠTITAR I TABANOVIĆ - Glas Podrinja\nVAŽNA INVESTICIJA FINANSIRANA\nIZ GRADSKOG BUDžETA\nUkupna vrednost radova je 26 miliona dinara i kompletno se finansira iz gradskog budžeta. Put praktično povezuje dva dela Mačve koji do sada nisu bili spojeni. Izgradnja puta je početak investicionog ciklusa koji će trajati ove jeseni i čitave naredne godine\nPored radova koji se finansiraju iz sredstava od poreza na imovinu, u Šapcu se obavljaju i značajni infrastrukturni radovi iz budžeta grada. Put koji spaja Štitar i Tabanović počet je da se radi još 2011. godine. Sada će biti kompletno završen i spojiće dva dela Mačve, a stanovnicima više sela znatno skratiti put.\nOd puta ukupne dužine 3.600 metara, ostalo je neasfaltirano 2.500 metara. Trenutno su u toku pripremni radovi za asfaltiranje koje bi trebalo da bude završeno u prvoj polovini septembra. Ukupna vrednost radova je 26 miliona dinara i kompletno se finansira iz gradskog budžeta.\n-Ovaj put je od velikog značaja za žitelje Štitara i Tabanovića, ali i okolnih sela. Vrlo je velika frekfencija saobraćaja, jer povezuje i druga sela u okolini, a takođe i poljoprivrednici njim dolaze do svojih njiva. Na ovaj način se skraćuje i put prema Bosni, rekla je Rada Gajić, odbornica u Skupštini grada iz Štitara, i zahvalila se Gradskoj upravi zbog toga što se poštuje sve što je obećano.\nPredsednik MZ Štitar Dušan Tufegdžić istakao je da ovaj put praktično povezuje dva dela Mačve koji do sada nisu bili spojeni. Kako je naveo, asfaltnim putem od centra Štitar do centra Tabanovića ima 15 kilometara, a ovim koji se sada radi samo pet.\n-Sela ovog dela Mačve nisu bila povezana sa drugim delom Mačve. Ovim putem prolazi i mnogo traktora, jer pored toga što je ovde ogroman atar i u Štitaru i u Tabanoviću postoje otkupna mesta. Skoro 30 godina se priča da će se raditi ovaj put. Još su Socijalisti i Radikali ovaj put “radili” pred svake izbore od 1990. do 2000. godine, pa od toga ništa nije bilo. Mesne zajednice kojima je bitan ovaj put su kod Gradske uprave ponovo aktuelizovale ovo pitanje i sada mi je posebno drago što se ovo radi mnogo pre izbora, a ne pred izbore, rekao je Tufegdžić.\nIzgradnja ovog puta početak je investicionog ciklusa koji će trajati ove jeseni i čitave naredne godine. Prema rečima gradonačelnika Šapca Nebojše Zelenovića oko 10 miliona evra biće uloženo u putnu infrastrukturu. Radi će se putevi kako u selima tako i u gradu, ali i drugi javni prostori.\n-Grad će dobiti nov izgled, nov koncept, koji sada razvijamo sa našim gradskim urbanistima. Sve odluke koje su građani izglasali na referendumima biće takođe uključene u taj investicioni ciklus. Imaćemo mnogo investicija u ovoj godini- izjavio je Zelenović.\n-Šabačka opozicija, odnosno Srpska napredna stranka voli da uvek prikaže grad u negativnom svetlu, ali ja se na to neću obazirati. Mi ćemo ono što imamo da kažemo govoriti kroz investicije. Sada se priča da nema luke u gradu. Trenutno se gradi nova lučka ulica koja treba da poveže Istočnu industrijsku zonu sa lukom, koja upravo radi. To je investicija od preko 90 miliona dinara koja se finansira iz gradskog budžeta, rekao je gradonačelnik i poručio da će na sve neistine odgovarati radom.


Pevačica je otpevala i pesmu posvećenu ćerkama\nNataša Bekvalac sinoć je održala nastup u jednom beogradskom klubu, a prvi put došla je sa ćerkom Hanom Ikodinović koja je bila u centru pažnje.\nUpravo zato, Bekvalčeva je otpevala pesmu "Hiljadu nula", koju je posvetila svojim ćerkama. Zato je prethodno i rekla:\n- To je pesma koja je jedina pisana za moje dve ćerke, zato želim da otpevam "Hiljadu nula" - poručila je publici Nataša, dok je Hana sedela sa njenim i svojim prijateljima u separeu. Nešto kasnije, pevačicina ćerka ustala je da igra i peva uz mamine pesme i jasno je bilo da se veoma lepo provodi.\nOno što su mnogi primetili, jeste da se videlo da je Nata bila možda i najemotivnija dosad. Mnoge pesme koje je izvodila kao da joj je malo falilo da zaplače, a nežan osmeh koji je imala na licu najverovatnije da je značio ponos što je sa ćerkom u neku ruku u izlasku.\nSamo nežno prema sebi: Nataša Bekvalac grmi! Pokazala izvajano telo u crnom kupaćem kostimu (FOTO)\nOvde Bekvalčeve provode praznične dane! Na okupu i sva deca, pa i kućni ljubimci: „Ovo je luda kuća!" (FOTO)\nBekvalčeva imala peh zbog kog je morala da uradi nove zube! Pevačica je iskeširala veliku svotu novca (FOTO)\nInače, i za ovaj nastup Bekvalčeva je obratila pažnju na stajling, pa je na binu izašla sa dugačkom roze haljinom ističući svaki deo tela. Duboki šlic, ali i rez na dekolteu, privukli su pažnju naročito muškog dela publike, a sve je uklopila sa mrežastim čarapa i sandalama u istoj nijansi.\nNataša Bekvalac ćerke Hana Katja pevačica nastup pesma Hiljadu nula stajling Haljina\nStajling Nataše Bekvalac zbog kog padaju vilice svim muškarcima (FOTO)\nVersače Barbika! Zavodljiva Karleuša u stajlingu od 4.000 evra! (FOTO)


NBA PRIČE: Nik Van Eksel, ubica dečijeg lica | Vladimir Ćuk\nNBA PRIČE: Nik Van Eksel, ubica dečijeg lica | Mondo Portal\n20. april, 19:59\nNBA PRIČE: Nik Van Eksel, ubica dečijeg lica 3 Podeli Podeli na facebook Podeli na twitter Podeli na viber Pošalji na mail\n08.06.2019. / 12:17\nAutor Vladimir Ćuk 08.06.2019. / 12:17\nNeustrašivost. Želja. Brzina. Meka ruka. Titula ga je mimoišla, kao i Kuća slavnih, ali bio je igrač kakav se ne zaboravlja...\nKoliko znate "ubica dečijeg lica" u sportu? Ja znam dvojicu. Jedan je sadašnji trener, a bivši igrač Mančester junajteda, Ole Gunar Solskjer (preskočiću razne izgovore njegovog prezimena, koji se provlače po portalima) i Nika Van Eksela.\nVan Eksel je izgledao kao klinac iz osnovne škole kada je kao pik druge runde drafta ušao u NBA ligu, ni manje, ni više nego u "Showtime" Lejkerse. Nik je odmah postao jedan od omiljenih igrača franšize u kojoj je proveo pet sezona, iako su svi očekivali da provede bar desetak.\nNije toliko čest slučaj da pik druge runde postane "starter" u jednom od najslavnijih timova NBA lige. Možemo ih nabrojati nekoliko i za svakog od njih možemo reći da su samo kroz svoju borbu stigli do mesta koje im pripada. Takvi su bili Džef Hornasek, Majkl Red, Stiven Džekson, Rašard Luis, Ajzea Tomas (ovaj mlađi), Pol Milsap, Manu Đinobili, Gilbert Arenas, Toni Kukoč, Drejmond Grin, Denis Rodman i ostali. Ako malo pažljivije pogledate šutere među ovim borcima, videćete da ima dosta levorukih. Ovo je možda paušalan zaključak, ali ispada da bi dobro prošli ako levoruke igrače sačuvate za drugu rundu, pogotovo ako znaju kako se šutira.\nPut Nika Van Eksela do jednog od najefektnijih plejmejkera-šutera NBA lige nije bio nimalo lak. U detinjstvu je najviše vremena provodio sa majkom, dok je otac bio redovni učesnik basket mečeva u kraju, igranih u novac. Kako je rastao Nik je sve više bio vezan za Nika Seniora i razvio ljubav prema košarkaškoj lopti.\nMada, Senior nije bio baš uzor kakav biste želeli da ponudite detetu. Dok se njegova ekipa "sušila" Senior bi prošetao krajem u potrazi za "zanimljivim" vozilima. To bi bila vozila u koje je lako provaliti i uzeti naprimer kasetofon. A to sve bi radio dok je mali Nik sedeo na sedištu pored njega. I kako na kraju biva, takvo ponašanje koje je bilo večito na liniji između lakog i teškog kriminala, smestilo je Nika Seniora u zatvor, dok je mali imao samo sedam godina. Zamislite da vas otac vodi u dnevne pljačke dok imate manje od sedam godina. Baš lepo detinjstvo.\nMajka kao svaka majka, znala je da treba da prehrani porodicu i da pokuša da dete izvede na pravi put, jer je otac prilično kvario šanse da se Nik izvuče i postane dete za primer. Morala je da radi više poslova i često je viđala Nika samo pola sata dnevno. Često je noći provodio sam. Po izlasku Seniora iz zatvora, usledio je razvod. Mali Nik je sa majkom ostao u Viskonsinu, dok je Senior bio zadovoljan selidbom u Džordžiju. Na svu sreću, pored svega što ga je snašlo, Nik je izlaz video u košarci koja je bila njegov spas. Magija koju je ponudio svojim igrama, siguran sam, proistekla je iz njegove čelične volje i psihičke snage. Iako je prekinuo svaki odnos sa ocem, posle obećanja da će mu kupiti avionsku kartu kako bi ga posetio - za šta se ispostavilo da je slagao - pa je Nik prešao više desetina kilometara do aerodroma uzalud, odlučio je da na dresu nosi očev broj, 31.\nVeć u srednjoj školi u Viskonsinu, Van Eksel je pokazao svoj napadački arsenal. Posle rekordnog broja poena, biran je u Ol Ameriken sastav u svakoj godini srednje škole. Logika je govorila da bi Nik trebalo da završi na nekom od prestižnih koledža, ali problem je bio njegov "performans" u učionici. Nije voleo knjigu, ali ruku na srce, nije imao ni dovoljno jaku podršku. Košarka je bila prioritet broj 1. Kako nije uspeo da dogura do proseka 2.0, veliki broj koledža nije želeo da se kocka tako što će ga uzeti, pa je završio na "komjuniti" koledžu. To mu dođe kao dvogodišnji koledž, slično kao više škole kod nas, posle kojih možete nastaviti školovanje na koledžu. Pravom. I tako je završio na Triniti Veli koledžu.\nOva obrazovna ustanova vam je možda poznata, jer je najslavniji sportista koji je boravio u njoj bio Šon Kemp. I još imate Nika Van Eksela. I to je to. Bio je ubedljivo najbolji igrač na terenu, bilo da je u pitanju trening ili utakmica. Kroz svoje igre uspeo je da zaradi poziv Sinsinatija. Na polaganju mu je malo nedostajalo. Ocena je bila 1.79, a njemu je trebalo 2.0. Ostao je kratak, mislim na prelaznu ocenu, ne na njegov rast.\nOlakšavajuća okolnost bila je ta što je dodatnim aktivnostima mogao da preokrene sve u svoju korist. Pohađao je 20 dodatnih časova u prolećnom semestru i dodatnu edukaciju tokom leta, putem čega je dosegao punu školarinu koju mu je nudio Sinsinati. Sinsinati Binturonzi (ime je vrsta životinje, koja je mešavina medveda i mačke, čije je izvorno ime u međuvremenu izumrlo) pod vođstvom Boba Haginsa i Nika Van Eksela stigli su do prvog mesta u diviziji u dve uzastopne sezone. Posebno je bila produktivna druga sezona Van Eksela kada je ubacivao tri trojke po meču i bio na oko 19 poena u proseku.\nU prvoj sezoni Van Eksela, Sinsinati je predvođen njim kao plejmejkerom stigao do Fajnal Fora. Tamo su naleteli na čuvenu "Feb Fajv" ekipu Mičigena, gde su udarni trio činili Kris Veber, Džuvon Hauard i Džejlen Rouz. Ne treba pominjati da je Van Eksel bio najefikasniji igrač ekipe. Kasnije je "Feb fajv" oduvan u finalu od strane Djuka, predvođenog Kristijanom Lejtnerom i Grentom Hilom. Druga sezona, osim uvećanja efikasnosti, bila je dosta nesrećnija, jer su stigli do "Elitnih osam", pa ispali od Severne Karoline posle produžetka. Ko je bio najbolji igrač ne treba da pominjem, znate i sami. Na kraju je Karolina osvojila titulu, savladavši opet "Feb fajv", koji su pokušali sve da se dokažu i revitalizuju svoju poljuljanu vrednost, a u čemu nisu uspeli u dva uzastopna finala. Nik Van Eksel je za samo dve sezone na Sinsinatiju postao rekorder po broju ubačenih trojki i procentu uspešnosti u šutu za tri.\nKao što sam pomenuo, u NBA ligu je ušao tek u drugoj rundi, kao 37. pik. Biran je od strane Lejkersa koji su postavili Rendija Fanda za glavnog trenera ekipe. Ovde jeste načinjena nepravda prema Van Ekselu, ali nije to bilo nešto na šta bi se obazirao. Bilo mu je samo bitno da uđe u ligu. Na istom draftu to je uradio i jedan od najljućih rivala na koledžu, Peni Hardavej.\nTigrovi iz Memfisa nisu imali ni trunku sreće kada bi se sa druge strane našli Binturonzi iz Sinsinatija. Penijeva ekipa je izgubila šest od sedam utakmica koje su odigrali u 14 meseci. Moglo je otvoreno da se govori o dominaciji Sinsinatija. Prva utakmica koju je Nik odigrao za Sinsinati bila je upravo protiv Penija i u njoj je postigao 29 poena, dok je Peni veći deo presedeo na klupi zbog problema sa faulovima i lošeg šuta. Sve što je Nik tokom koledža radio protiv budućih NBA zvezda, trebalo je da mu trasira put ka prvoj rundi. Međutim, Lejkersi su dobili priliku za glatku krađu na draftu.\nNik Van Eksel kompilacija\nBUĐENJE NOVOG "ŠOUTAJM" TALASA\nKada je stigao u Lejkerse, na čijoj klupi je u poslednjoj trećini sezone sedela i legenda franšize, Medžik Džonson, cilj je bio da što pre dođe do pozicije "startera". Kako je Medžik bio plej, bio je fokusiran da na tu poziciju stavi pravog vođu. Direktni rival mu je bio Sidejl Tret, što nije bio preveliki razlog za strah. Još je Fand shvatio da će sezona propasti ako zadrži Treta kao startnog pleja, a Nik je znao da može da igra pre njega. Iako je Tret počeo svaku utakmicu sezonu pre, prvo se Fand odlučio za promenu, pa je Medžik nastavio i držao se odluke da "rukija" imenuje za vođu ekipe na terenu. Lejkersi su jako loše i bezidejno krenuli, pa je Fand morao da plati ceh.\nPotez koji je usledio je promenio stanje stvari i Lejkersi su se vratili u konkurenciju za plej-of. Medžik je donekle svojom reputacijom doneo osveženje. Poslednji voz nisu uhvatili, ali se videlo da spremno čekaju sledeći. Van Eksel je postao treći strelac ekipe u svojoj "ruki" sezoni, sa samo poenom manje od Pilera i Divca. Istovremeno je preneo trend sa Sinsinatija i postao prvi trojkaš ekipe. Za sledeću sezonu i novi korak ka boljim danima trebalo je pojačati sastav. Posebno ofanzivnu stranu ekipe.\nIz Finiksa je stigao Sedrik Sebalos, dok je u drugom smeru otišao dugogodišnji apstinent od seksa, Ej Si Grin. Kao "ruki" je angažovan vrhunski kradljivac lopti, ali i potentni strelac Edi Džons (jedan od meni najgotivnijih igrača). "Stedi Edi" je bio ključ ovog sastava, koji je povezivao napad i odbranu. Medžik je zamenjen Delom Herisom, koji je sa limitiranom ekipom Baksa radio jako dobre stvari na Istoku. Taj potez generalnog menadžera Džerija Vesta dao je rezultat. Da Sebalos i Edi Džons nisu bili ometani povredama, sigurno da bi te sezone otišli još dalje od polufinala Zapada. Van Eksel, Sebalos, Džons i Piler su punili koš rivala trojkama, gde je Van Eksel prednjačio sa skoro tri trojke u proseku.\nNik je bio jedan od igrača koji poseban motiv dobiju kada stignu plej-of utakmice i pretvore ga u još bolje igre. Sa 17 poena u proseku, skočio je na prvog strelca u plej-ofu sa 21 poenom po meču. Sebalos i Džons su pali u odnosu na regularni deo, u čemu treba tražiti deo razloga za poraz od Sparsa, kada je Dejvid Robinson priredio svojevrsnu košarkašku kliniku u oba pravca, a onda doživeo isto to od Hakima Olajdžuvona, koji mu je u duelu "1 na 1" pokazao ko je pravi šef na centarskim pozicijama.\nU prvom kolu išli su na motivisane Sonikse, predvođene Kempom i Pejtonom. Kemp je dolazio iz svoje najproduktivnije sezone i svi su ih videli kao velike favorite u duelu sa Lejkersima. Prvu utakmicu su Soniksi dobili prilično lako sa čak 25 poena razlike. Svi su mislili da Lejkersima sledi "metla"... U prvoj utakmici je jedino Van Eksel bio pravi rival Soniksima, iako su ga naizmenično čuvali vanserijski defanzivci, Pejton i MekMilan. Ubacio im je čak 29 poena. Onda je došla druga utakmica u Sijetlu. Lejkersi na minut i po pre kraja imaju dva poena prednosti. Sebalos na asistenciju Divca ubacuje trojku za pet poena prednosti. Bivši Lejker, Sem Perkins, vraća trojkom na koš razlike. Posle prodate lopte Sebalosa, Vinsent Eskju šutira sam sa trojke za pobedu. Lopta odlazi u aut i Lejkersi prave brejk! Ovo je bila presudna tačka, posle koje Soniksi nisu uspeli da se vrate, iako su samo sezonu posle doživeli renesansu. U drugom meču koji su Lejkersi prilično dobro kontrolisali, Nik Van Eksel i Vlade Divac su hladnokrvno sa bacanja držali bezbednu prednost i doveli Lejkerse do meč lopte na domaćem terenu.\nDel Heris je pre utakmice dobio nagradu za trenera godine, što je bilo logično, pošto je sa limitiranim timom odigrao jako kvalitetnu sezonu. Na 30 sekundi pre kraja rezultat je bio egal i Detlef Šrempf je uzeo šut za vođstvo iz njemu lake pozicije. Promašio je i Elden Kembel onda dobija faul od Šona Kempa. Lejkersi su jako dobro izvodili bacanja kroz čitavu seriju, posebno u trenucima kada se lomila utakmica. Soniksi su imali još jednu priliku za povratak, ali bivši Lejker, Sem Perkins "vadi" nerezonski šut i promašuje. Sebalos zadaje Sijetlu poslednji udarac, a Divac ih nokautira. Sve sa bacanja. Ali, sve to ne bi bilo moguće bez izuzetno kvalitetne partije Brzog Nika. Postigao je 34 poena uz čak sedam trojki i devet asistencija, što je za tadašnje vreme bilo vanserijski. A, zna da bude i za današnje standarde, mada više nije toliko čudo. Ali tada... Sedam trojki bilo je identično kao da danas neko ubaci 12 ili 13 u plej-of utakmici.\nSparsi su bili prejak rival za ovakve Lejkerse, jer su imali dva nebeska skakača koji su beležili 15 skokova u proseku u toj seriji. Prvi je "Admiral" Robinson, a drugi je problematični Denis "Crv" Rodman. Ejveri Džonson je prilično jako prizemljio Van Eksela. Jedina svetla tačka bio je Elden Kembel, što je bilo malo za takve Sparse.\nPROBLEMI... I NEKI NOVI LEJKERSI\nU sledećoj sezoni Van Eksel, Divac i ekipa su uspeli da ubede Medžika da se vrati iz penzije. Svi znamo šta je bilo sa Medžikom i njegovu dramu oko zaraze virusom HIV. Medžik se vratio, ali je to više štetilo Lejkersima, nego što im je koristilo. Jako dobro su gurali kroz sezonu i izgledalo je da je hemija u timu na najvišem nivou. Ali, onda dolazi taj prelomni trenutak, kada u drugom delu uskače Medžik. Iako su svi mislili da će slavni plejmejker doneti tu dodatnu iskru, koja će možda odvesti Lejkerse do finala, kraj sezone je to demantovao.\nNik Van Eksel je najviše trpeo zbog povratka veterana. Bio je motor ekipe koji je odjednom stavljen sa strane, što se najbolje videlo u plej-ofu, kada su ispali već u prvoj rundi od Roketsa, koji čak nisu morali da budu posebno impresivni da izbace takve Lejkerse. Manje sa loptom u rukama, manje minuta, manje kontrole igre, rezultiralo je katastrofalnim brojkama Nika Van Eksela. A, sve je kulminiralo napadom na sudiju, zbog čega je kažnjen novčano i sa sedam utakmica suspenzije. Kratak fitilj nije izdržao i Nik je eksplodirao. Divac je takođe skrajnut, što je takođe značajno uticalo da rezultat bude ovakav. Roketsi su izgledali kao tim, Lejkersi nisu. Kraj priče.\nVeliki potez koji je povukao Džeri Vest u sezoni nakon ispadanja iz prve runde će odrediti kurs franšize Lejkersa u nekoliko narednih godina i doneti im niz uspeha koji je mogao da bude jako sličan nizu Bulsa sa Džordanom. Del Heris je ostao na čelu tima. Divca su menjali za pika koji dolazi pravo iz srednje škole, što može da bude velika kocka. Vest se kockao i dobio. Dobio je Kobija Brajanta, jednog od najvećih igrača košarke svih vremena. Od Orlanda je "ukrao" Šekila O’Nila kako bi stvorio ubitačni, dinamični, vanvremenski tandem: Šek i Kobi.\nTraljavost Orlanda predala je Šeka u ruke Džerija Vesta, kome nije bilo teško da ubedi O'Nila da dođe u jedan od dva najpoželjnija grada u Americi. Kome bi bilo teško da ga neko ubedi da dođe u L.A. i bude prva zvezda, a pored toga najplaćeniji igrač? How bad do you want it? To pitanje bi bilo dovoljno. Šek je stigao.\nKobi je postajao nova zvezda. Ori je doveden kao igrač za bitne momente, što će se kasnije pokazati jako važno. Edi Džons, Sedrik Sebalos, Elden Kembel i Nik Van Eksel su ostali. Lejkersi su igrali dobro, Del Heris je prilično dobro držao ekipu i Šeka kao vođu. Nik je bio prvi plej i činilo se da je "kliknuo" sa Šekom. "Ali-up" je bio gotovo redovna pojava, praktično su ga izvodili u svakom trećem napadu Lejkersa. Međutim, nešto ipak nije funkcionisalo kako treba. Obe sezone su u plej-ofu gubili od Jute. Prve godine Šekove imperije u Lejkersima izbegli su "metlu", ali nisu mogli da pobegnu od iste sledeće sezone. Meloun, Stokton i ostali Džezeri lako su izlazili na kraj sa Lejkersima.\nU Kobijevoj "ruki" sezoni Nik Van Eksel je i dalje vodio napad, ali je Kobi sa svojim liderskim mentalitetom, koji je bio jači od Nikovog, polako preuzimao palicu. Posle tog potonuća u plej-ofu Van Eksel je dobio nadimak "Nik Van Exit". Razlog je datirao još od prošlog plej-ofa, kada se desio incident na samoj utakmici, pri vođstvu Džezera 2:0. Već u sledećoj sezoni Nik je bio totalno van forme, poljuljan već prilično lošim odnosima sa trenerom. U startnoj postavi ga je zamenio Derek Fišer, koji se činio kao bolje rešenje po proceni Dela Herisa. Ovo je bio prvi put u karijeri Van Eksela da je prikucan za klupu. Bilo da se radi o srednjoj školi, višoj školi, koledžu ili Lejkersima. I nije mu bilo lako.\nDa li je Fišer bio dobro rešenje, veliko je pitanje? Reklo bi se da nije. Ceo incident je nastao posle poziva trenera da Van Eksel priđe klupi. Da li Van Eksel nije čuo ili je samo ignorisao pozive, ostalo je pitanje do dan danas. S obzirom na to da je ovaj par tokom prethodnih sezona imao periode ljubavi i mržnje, vrlo je moguće da je čuo poziv, ali da ga je u ljutnji ignorisao. I dalje ne znamo. Heris je pozvao izmenu i Nika zamenio Kobijem. Prednost koja je do tada napravljena, najviše zahvaljujući "piku" Šeka i Van Eksela, kao i Nikovim trojkama, bila je istopljena i Lejkersi su izgubili.\nHeris ga je izveo jer se nije okrenuo na njegov poziv, bez da se zapita da li je uopšte čuo poziv. Van Eksel je besan šutnuo stolicu i jasno ste mogli da pročitate psovke koje su mu dolazile sa usana. Novinari su na pres konferenciji pitali Van Eksela šta se desilo na šta je on rekao: "Pitajte trenera. Trener donosi odluke". Sve se prenelo na sledeću sezonu, u kojoj su stigli do tog finala Zapada, ali su lako eliminisani od strane Džezera, jer je tvrdoglavost Dela Herisa držala Van Eksela na klupi više nego u igri. Ali ovaj sastav, bar ja lično neću zaboraviti. Takvu petorku - Nik Van Eksel, Kobi Brajant, Edi Džons, Elden Kembel i Šekil O'Nil teško da ćemo gledati u skorije vreme. Sa klupom na kojoj su sedeli Rik Foks, Robert Ori, Derek Fišer i ostali.\nKRAJ - DŽERI VEST JE DIGAO RUKE\nUsledio je "trejd" u Denver. Ono što je Van Eksel rezonovao je da je Džeri Vest želeo da ga "trejduje", jer je to video kao jedini način da povrati hemiju u ekipi i pokuša juriš na titulu. Ali ta ideja nikako nije smela da uključi slanje Van Eksela u tim koji bi mogao da ugrozi Lejkerse. Denver je bio tim koji je mogao da ubije svaku ambiciju u vama. Tu odrednicu je video kao "idealno" mesto za Nika.\n"Trejdovao" ga je jeftino. Uzeli su Tajrona Lua i Toni Batija, kog su malo kasnije, iste sezone, "trejdovali" za Trevisa Najta, koga se verovatno niko više ne seća. Bilo je samo bitno da Van Eksel ode u najgoreg mogućeg protivnika tj. najbezazlenijeg. Van Eksel je imao priliku da mnogo ranije ode u Dalas, ali su Džeri Vest i Heris (po svedočenju Van Eksela) bili izuzetno angažovani da ne završi tamo, jer je Dalas viđen kao potencijalna opasnost po Lejkerse. Ideja o Denveru iz ugla Vesta nije mogla da bude bolja, jer je ovaj tim bio bez ikakve vizije o budućnosti. Njihova srećna okolnost bila je ta što je nemoguće ispasti iz NBA lige. Sve ostalo nije vodilo nikuda. Upravo tamo je išao Van Eksel.\nBio je omiljeni Lejker Džerija Vesta, ikone lige. On to nikada nije krio, kao ni činjenicu da temperament Van Eksela nije odgovarao Lejkersima, a ni njemu samom. U jednom intervjuu, Vest je rekao: "On je moj daleko najomiljeniji igrač Lejkersa. Mogu da se identifikujem sa njegovom jakom željom da uspe. Mislio sam da smo našli igrača koji će biti sa nama narednih 10 i više godina. Toliko sam se zauzeo za njega, jer sam video nebrušeni dijamant koji nam je stigao pred kraj druge runde drafta. Nismo smeli da ga ispustimo".\nAli jesu. Džeri je odustao od Van Eksela kako bi ostavio Dela Herisa zadovoljnim i gle čuda, Del Heris je otpušten već posle 12 utakmica i skora 6-6. I zašto je otišao Van Eksel? Loša hemija. Sigurno da jeste. Ali je očigledno pogrešan element izbačen iz formule. Depresivni Denver postao je nova stanica nekadašnje zvezde Lejkersa. Svakome bi taj pad bio prilično jak i potresan, ali ne i za Nika. Sve što je on preživeo spremilo ga je za razna iznenađenja.\nU Denveru je gazdovao jedan od najpotcenjenijih krilnih centara, Antonio MekDajs. Denver je imao mladu ekipu, talentovanu, ali i mladog trenera Majka D'Entonija koji nije još uvek imao dovoljno iskustva da izvuče maksimum od igrača koje je imao na raspolaganju. Uprava mu nije oprostila samo 14 pobeda, pa ga je zamenila asistentom, Denom Ajzelom. Nik je samo igrao svoju igru. Uz MekDajsa je bio pokretačka snaga Denvera, a kada im se pridružio Ron Merser, ofanzivna snaga Nagetsa se značajno uvećala.\nNik se zadržao ukupno četiri sezone i nijednom nije imao prilike da okusi plej-of od odlaska iz Lejkersa. Ta poslednja sezona je bila i njegova najefikasnija u karijeri, u jednom od najluđih timova koje je Denver sklapao tokom sezone. Kroz tim su prošli Tim Hardavej, Ajzea Rajder, Ejveri Džonson, Džuvon Hauard i ostali. To je bila poslednja faza pred "rebilding" tima, koji je uključio i "trejd" Van Eksela na pola sezone u Dalas Mevse.\nDALAS KAO SPAS\nU Dalasu nije ni planiran da bude jedan od ključnih igrača i to mu je jasno stavljeno do znanja. Iako je bio u najboljim godinama, sa nameštenom rukom iz prve polovine sezone, pristao je na ulogu "šestog igrača". Sazreo je i bio je spreman da svoju ulogu i veštinu podredi timu. U Dalasu je imao jaku i sređenu organizaciju iza sebe. Don Nelson je vodio šou. Mrak iz Denvera je zamenio svetlom iz Dalasa. Tim je imao lidera u liku Dirka Novickog, koji je već počeo da pokazuje da Evropa ponovo šalje najveće talente na NBA scenu.\nSezonu pre toga su stigli do polufinala Zapada, u kome su ispali od Sparsa. Stivu Nešu je bila potrebna zamena koju nisu dobili u već starom Timu Hardaveju. Van Eksel je bio onaj u koga je Don Nelson uperio prstom. Stigao je plej-of za njega posle mnogo sušnih godina. I velika je šteta kada ovakvim eksplozivnim igračima uskratite pravo na plej-of, jer je to ono zbog čega igraju. Igraju da bi se takmičili, a to vam NBA plej-of daje. Minesota je eliminisana lako. Radila je "metla", iako su Timbervulvsi imali čak tri igrača sa prosekom od preko 20 poena: Garnet, Bilaps, Zerbijak. Ali Dalas je imao tim. I imali su nestvarnog Novickog, jako podržanog od strane Finlija, Neša i Van Eksela.\nNevolja je bila što su u polufinalu naleteli na tim koji je imao ipak jaču hemiju. To su bili "naši" Kingsi. Sakramento je imao čak sedam igrača koji su beležili dvocifren učinak u proseku tokom serije protiv Dalasa. Van Eksel je dobro krenuo u prve dve utakmice i bio snažna podrška za klupe. U preostalim se dosta osetio njegov pad forme, koji je rezultirao izgubljenom serijom uz samo jednu dobijenu utakmicu.\nDalas se već spremao za sledeću sezonu u kojoj je Van Eksel bio od starta tu. Mevsi su kao drugoplasirani tim u svojoj diviziji ušli treći put zaredom u plej-of. Protiv Blejzersa, koji su tri sezone pre igrali finale protiv Lejkersa, priredili su jednu od onih serija za pamćenje, koja je završena pobedom od 4:3. Van Eksel je bio drugi najefikasniji igrač iza neprikosnovenog Dirka.\nDalas je prilično lako poveo sa 3:0 u seriji i činilo se da ekipi Portlanda, kojoj je ovo bila poslednja šansa da u tom sastavu nešto značajnije uradi, preti "čišćenje". Ono što se gotovo nikada ne dešava ili izuzetno retko, je da se neka ekipa sa 3:0 vrati na 3:3. Posebno ako je ta ekipa lošije plasirana pred start plej-ofa.\nAli, Blejzersi su u utakmici broj četiri zaustavili protok lopte Dalasa i ugušili njihovu lepršavost u igri. Osim Dirka i Van Eksela ostali se nisu videli. Sličan recept su primenili u Dalasu, kada ponovo nisu bili dovoljni Dirk i Van Eksel. "Brejk" je stigao i Portland je čekao izjednačenje u seriji. Moris Čiks je napravio prespajanje u odbrani i udvajanje na Dirku je dalo rezultat. Dirk je stao na samo četiri poena! Van Eksel je neutralisanjem Dirka izgubio "pik" igru sa njim i ostao na jednocifrenom učinku. Portland je previše lako dobio utakmicu i stekao jako dobru psihičku prednost u odnosu na Mevse.\nDalas se spremao za odlučujuću bitku. Ceo grad je bio na nogama. Ako je neko mogao da otrese psihičku barijeru bio je to Van Eksel. Utakmicu je odigrao za udžbenike. Uz onog pravog, dobrog Dirka, za koga je bilo teško očekivati da će vezati dve loše utakmice, Van Eksel je bio ključ ove pobede. Za 30 minuta je ubacio Blejzersima 26 poena, šutirajući 66 odsto za dva i 60 odsto za tri poena, uz samo tri asistencije. Najviši ofanzivni rejting bio je u rukama Van Eksela. Kao i drugi defanzivni rejting, iza Šona Bredlija. Trebalo je samo naći pravu ulogu za njega. Uz to mu ni klupa nije teško padala. I onda je stigla serija protiv Kingsa. Dalas je bio spreman za osvetu.\nI ova serija je završena u sedam utakmica, ali za razliku od serije sa Portlandom, ovde su se ekipe smenjivale u vođstvu i "brejkovima". Samo je Dalas uspeo da veže dve pobede, u utakmicama dva i tri.\nOno što izdvaja ovo polufinale nije Dirk. Nije ni Finli, a ni Neš. Ono što je slikarski jarko oslikalo ovu seriju su minijature i ofanzivni repertoar Nika Van Eksela. Teksas je imao svog revolveraša za koga Kraljevi iz Sakramenta nisu imali dovoljno jak oklop, da izdrži serije metaka koji su leteli ka njima. Van Eksel je sa 31 godinom bio najstariji igrač u ovom sastavu, koliko god to ludo zvučalo. To jesu najbolje godine da igrač pokaže da veština daje najbolji spoj sa iskustvom. Smiren, hladan, spreman i jako motivisan da dokaže da mu Lejkersi nisu dozvolili da u Los Anđelesu izgradi imperiju. Njegov "trejd" je možda najveća greška Džerija Vesta.\nU utakmici broj dva, kada su Mevsi napravili uvod za presudni "brejk", Nik Van Eksel je ubacio 36 poena. Trideset šest poena. Sa klupe. Šutirao je 73 odsto za dva i 62 odsto za tri. Uz to je podelio šest asistencija. Sakramento u jednom momentu nije znao odakle Nik ubacuje poene. Bibi je bio sluđen. Bobi Džekson takođe. Nije bilo rešenja za Nika. A kada su mislili da se umorio, on ih je demantovao već na sledećoj utakmici, kada im je ubacio četiri poena više. Ukupno 40!\nOvo je bio jedan od klasika NBA lige sa čak dva produžetka i ukupno ubačenih 278 poena. Kingsi su imali napad pri košu razlike i 25 sekundi do kraja utakmice. Lopta je došla do Divca, koji je protiv sebe na postu imao Novickog. Radža Bel je išao na udvajanje i ostavio samog Stojakovića, koji dobija loptu od Divca, ali promašuje otvorenu trojku kojom bi doneo pobedu Kingsima i vođstvo u seriji. Radža Bel hvata loptu, dodaje Finliju koji nalazi Neša. Neš probija reket i ostavlja samog Bela, koji nema petlje da sa kapice završi akciju šutom i donese izjednačenje. Dodaje loptu Van Ekselu. On koristi blok Neša da se otarasi Bibija, rolingom ostavlja na trojci Bobija Džeksona, naskače na njegov čuveni "flouter" i preko Divca postiže koš za izjednačenje, samo četiri sekunde pre kraja.\nNa licu Van Eksela niste mogli da vidite nikakvu ekspresiju. Bio je hladan. Ubica dečijeg lica je ponovo u akciji, kao kada je šutem u poslednjim sekundama doneo Lejkersima pobedu protiv Sparsa. Lejkersa koji su previše lako odustali od njega. Odveo je Dalas u dva produžetka, u kojima mi je jedna situacija posebno ostala u pamćenju. Kraj drugog produžetka i pola koša razlike za Dalas. Lopta dolazi do Van Eksela koga Kingsi fauliraju. Na osam sekundi do kraja, Nik staje na liniju bacanja tj. ne na liniju bacanja, već metar ka liniji za tri poena i odatle šutira. Ubacuje oba bacanja kao kap.\nTo njegovo šutiranje bacanja pokazuje kakvo je samopouzdanje imao. Kada su ga pitali da li je to neki ritual koji ima, kao što neki igrači nameštaju čarape, šalju pozdrave, brišu čelo i tome slično, Nik je odgovorio u svom fazonu: "Probao sam to jednog dana na treningu i video da mi dobro ide. Rekao sam treneru da hoću da probam i na utakmici. Pokazalo se da lepo funkcioniše na utakmici i to je to, počeo sam tako da šutiram bacanja. Sve oko bacanja je stvar rutine i uopšte nije bitno gde stojiš. To je psiha, nije fizika. Samo rotiram loptu, tapnem tri puta i ubacim. To je to". Ova promena mu je donela viši procenat ubaćenih slobodnih bacanja.\nSakramento je u ovoj fantastičnoj seriji uspeo samo u jednoj utakmici da uštopuje Nika. Ona je došla posle ovih produžetaka, moguće prouzrokovana umorom iz prethodna dva meča. Do kraja serije im je ubacio još 35 poena u utakmici broj šest i 23 poena u "majstorici", koju su Mevsi dobili i obezbedili kartu za finale Zapada. Tamo su ih čekali stari znalci i lokalni rivali, San Antonio Sparsi. I to neki novi Sparsi, u kojima se gasila era "Tornjeva bliznaca", a počinjala neka druga, u kojoj je Dankan bio glavna poluga ekipe, a dva vanamerička igrača oslonac. U toj tranziciji Mevsi su videli svoju šansu.\nMožda bi konačni učinak Dalasa u ovoj seriji bio bolji. Možda bi Van Eksel igrao svoje prvo NBA finale. Možda bi Dalas osvojio titulu protiv Netsa u finalu. Možda. Da Tim Dankan nije priredio jednu od najboljih predstava jednog centra u plej-ofu, posle povrede Novickog, Dalas bi sigurno osvanuo u finalu lige. Verovatno bi je i osvojio.\nPovreda Dirka je značila i kraj nadanja za Mevse. Iako je Mark Kjuban vršio jak pritisak na Dona Nelsona da Novicki igra, Nelson je bio čvrst u tome da ne rizikuje ozbiljniju povredu kolena. Bez njega je Dankan je u ovoj finalnoj seriji beležio 28 poena, 17 skokova, šest asistencija i tri blokade u proseku. Bio je vanserijski igrač i to nam je godinama pokazivao.\nNik Van Eksel je posle odsustva Dirka počinjao kao "starter", ali osim časnog poraza nisu uspeli da pruže jači otpor. Posle ovog juriša Mevsa, Van Eksel je ponovo bio žrtva eksperimenta zvanog "hemija u timu". Otišao je u Golden Stejt sa Ešmejerom, Rigodoom, Ejveri Džonsonom i Popajem Džonsom u zamenu sa Entoana Džejmisona, Denija Fortsona, Krisa Milsa i Jirži Velša. Eksperiment nije dao ni instant, a ni dugoročni rezultat i reklo bi se da je i Dalas napravio grešku "trejdujući" Van Eksela.\nStigao je u nedefinisanu ekipu Ratnika, za koje je odigrao samo 39 utakmica. Naravno, opet je ostao bez plej-ofa, mesta gde se osećao na svom terenu, kao domaći. I pored čudne ekipe, gde ste mogli da izdvojite samo tri ozbiljna igrača, stigli su do 37 pobeda, što im nije bilo dovoljno za plej-of na Zapadu, dok bi na Istoku bilo sasvim dovoljno.\nPosle toga je odigrao još jednu sezonu za Portland, u koji su ga "trejdovali" za Dejla Dejvisa, da bi karijeru završio u Sparsima. Sa njima je u poslednjoj sezoni stigao do polufinala plej-ofa, u kome su išli na ekipu u kojoj je možda bio najviše poštovan, Dalas Maverikse. Dalas je ovog puta odneo pobedu sa zdravim Novickim. Bilo je to polufinale u kome nije nedostajalo uzbuđenja i neizvesnosti. Van Eksel je dobijao desetak minuta po utakmici, ali je njegov učinak bio mizeran, za razliku od regularnog dela sezone, gde je njegov doprinos bio mnogo jači.\nU Sparsima se ponovo ujedinio sa Finlijem, sa kojim je činio sjajan ofanzivni duo u Mevsima. Van Eksel je znao da je vreme da se povuče. Česte promene timova u poslednje dve sezone nisu dobro uticale na njegovu formu. Kako je bivao stariji, atleticizma je bilo sve manje u njegovom telu. A, kako mu je igra počivala na atleticizmu i fizičkoj spremnosti, nije bilo teško zaključiti koji je sledeći korak. Nakon sezone sa Sparsima oglasio je da se povlači.\nZa igrača koji ima jedno Ol star pojavljivanje, nijednu titulu i verovatno neće biti član Kuće slavnih, oduševlja činjenica da aktivni igrači danas često nose dres Van Eksela. Gotovo da ne postoji igrač koji nema poštovanje prema veštini koju je posedovao i izuzetnoj gladi za pobedama. Definitivno je jasno da Van Eksel nije imao previše sreće i da su timovi mislili da će njegovim odlaskom procvetati. A grešili su. Par sezona kasnije, ti timovi su osvajali titule. Lejkersi, Mevsi i Sparsi. Možda bi to i ranije učinili da su verovali u Van Eksela.\nNik Van Eksel karijera priča\nIzvor: Youtube/Van Exel TV\nPOST IGRAČKA KARIJERA - KLUPA LEJKERSA?\nVan Eksel je trenutno pomoćni trener u Memfis Grizlisima. Dejvid Fizdejl, sada glavni trener Niksa, pozvao ga je u stručni štab Grizlisa, u kome je i danas. Njihov odnos datira još iz vremena Voriorsa, dok se Van Eksel mučio sa povredom kolena. U vreme kada je Van Eksel imao problem sa glavnim trenerom Maselmanom, Fizdejl mu je prišao i otvoreno razgovarao sa njim o odnosima unutar organizacije. Pristup Fizdejla je bio ključan za odnos njih dvojice. Ostali su u kontaktu i nakon odlaska Nika iz Voriorsa, da bi ga Fizdejl pozvao kada je dobio posao glavnog trenera u Memfisu. Fizdejl je još tada izjavio da će vrlo skoro doći dan kada će Van Eksel postati glavni trener NBA tima, zbog odnosa prema igračima, iskrenosti i posvećenosti individualnom razvoju svakog od njih. Možda dobije i šansu u Lejkersima koji bi se odužili igraču od koga su tako lako odustali?\nOno što je mene oduševljavalo kod Nika je neustrašivost, jako težak put koji je prešao i tokom kojeg je održao želju da napravi nešto dobro od svog života. On je bio jedan od likova zbog kojih gledate utakmice, jer želite da igrate sa takvom željom u očima ili da imate takvog igrača u vašem omiljenom timu.\nOn nije osvojio prsten, ali je bio jedan od najsrčanijih igrača koje sam gledao u ovih dvadesetak godina praćenja NBA lige. On je bio Nick "The Quick". Došao je praktično niotkuda u ligu i dokazao koliko može da bude dobar. I to nikada neću zaboraviti.\n09.06.2019. / 11:53\nKakav pregled igre. 🙌🏻\n09.06.2019. / 01:13\nA na jednoj od fotki, Nika čuva Muki Blejlok...\n08.06.2019. / 23:51\nSvaka cast za kolumne,ne samo ovu nego sve. Mogla bi jedna o Skoti Pipenu ili Dzulijus Irvingu? Oni su isto bili prica za sebe.


Dan online - Vijest dana: Ako Vlada preživi, DPS smjenjuje Ranka - 2016-01-23\nAko Vlada preživi, DPS smjenjuje Ranka * Robija u samici jer ima HIV * Dan novinara kao Dan žalosti * Imovina na doboš zbog duga od 1,8 miliona * Za dobrobit čovječanstva * Ako Vlada preživi, DPS smjenjuje Ranka * Velika Britanija ubila mog Aleksandra\nRazgovaraju muž i žena, i žena mu kaže:\n- Ti bi samo seks, a nama ženama treba i pažnja, pažnja, shvataš?!\n- Pažnja, pažnja, sad će biti seksa!\nVijest dana ODLUKOM DA GLASA PROTIV POVJERENJA IZVRŠNOJ VLASTI SDP OZVANIČIO KRAJ KOALICIJE SA ĐUKANOVIĆEVOM PARTIJOM\nI formalni razlaz Krivokapića i Đukanovića Ako Vlada preživi, DPS smjenjuje Ranka Predsjedništvo i Glavni odbor SDP-a donijeli su jednoglasnu odluku da ne podrže Vladu, saopštio je Ranko Krivokapić i ocijenio da DPS udara u temelje države O pitanjima raskida koalicije i inicijative za razrješenje predsjednika parlamenta i ministra može biti riječi na sjednici predsjedništva, nakon sjednice parlamenta – najavio politički direktor DPS-a Tarzan Milošević\nUkoliko Vlada opstane nakon glasanja u parlamentu 25. januara, a poslanici Socijaldemokratske partije (SDP) ostanu pri odluci da glasaju protiv povjerenja izvršnoj vlasti, Predsjedništvo Demokratske partije socijalista (DPS) na sjednici koja će biti održana nakon sjednice Skupštine definisaće dalje političke korake, saznaje „Dan”. Prema našim saznanjima, biće iniciran raskid koalicije sa SDP-om i pokrenute procedure razrješenja predsjednika Skupštine Crne Gore Ranka Krivokapića i ministra unutrašnjih poslova Raška Konjevića, koji su iz redova Socijaldemokratske partije.\nOsim glasanja u parlamentu i krize u koaliciji na vlasti, Predsjedništvo DPS-a raspravljaće i o konstituisanju nove lokalne vlasti u Ulcinju i terminu nove sjednice glavnog odbora.\nDa Socijaldemokratska partija neće glasati za povjerenje Vladi jednoglasno je juče odlučeno na sjednicama predsjedništva i glavnog odbora te stranke. Lider SDP-a Ranko Krivokapić saopštio je da je konkretan povod za ovakvu odluku pokušaj da se kroz inicijativu za glasanje o povjerenju Vladi sruši parlamentarni dijalog i spriječe smirivanje političke krize i vraćanje u tokove dijaloga za slobodne i fer izbore.\n– Razlog, koji može biti i osnov, jeste što smo saglasni sa obrazloženjem inicijative, a to je da SDP već godinama ima teške političke ocjene o radu ove Vlade. Te ocjene koje pišu u obrazloženju i ono što smo radili najbolji su dokaz da imamo puni kontinuitet politike koja sada ima i povod. Ovo je samo povod, ali u toj ocjeni same Vlade jasan je i razlog – naveo je Krivokapić na konferenciji za novinare po završetku sjednica partijskih organa.\nPoručio je da je Vlada zvaničnom odlukom SDP-a da joj ne ukaže povjerenje izgubila izborni legitimitet.\n–Vladu ne podržava koalicija na osnovu koje je premijer dobio mandat i ona nema izborni legitimitet. Sve od danas pa na dalje, što bi narod rekao, radi se o namicanju glasova. Možete doći do broja, ali nemate legitimitet. DPS udara u temelje ove države – pravo građana da odlučuju ko će voditi Crnu Goru. Inicijativa za glasanje o povjerenju Vladi gađa u tu metu – kaže Krivokapić.\nVarnice između DPS-a i SDP-a traju već godinama, ali je koalicija, koja postoji od 1998. godine, dosad opstajala. Ipak, nakon predsjedničkih izbora 2013. godine sukobi su se pooštrili. SDP je doživio i raskol prošle godine, a njegov dotadašnji potpredsjednik Ivan Brajović formirao je novu stranku – Socijaldemokrate (SD). On i Vujica Lazović zadržali su mjesta u Vladi, a DPS je na jesen prošle godine odbio zahtjev SDP-a da ih smijeni.\nPolitički direktor DPS-a Tarzan Milošević kazao je za „Dan” da o pitanjima mogućeg raskida koalicije i inicijative za razrješenje predsjednika parlamenta i ministra može biti riječi na sjednici predsjedništva, nakon sjednice parlamenta.\n– Sačekajmo utorak veče. Poštujemo odluke svih političkih subjekata. To su njihovi politički stavovi i interesi – naveo je Milošević.\nSjednica predsjedništa najveće vladajuće stranke mogla bi biti odložena ako u ponedjeljak ne bude poznat rezultat glasanja o povjerenju Vladi. Inicijativu da se povjerenje izvršnoj vlasti u parlamentu provjeri formalizovao je nedavno premijer Milo Đukanović.\nPrema odredbama skupštinskog poslovnika, na inicijativu najmanje trećine poslanika, može se pristupiti razrješenju predsjednika parlamenta. O tome odlučuje većina svih poslanika, pa je time potrebno da to razrješenje podrži 41 član parlamenta. Razrješenje ministra pokreće premijer, i o njemu odlučuje Skupština.\nU članu 91 Ustava navodi se da većinom glasova svih poslanika Skupština donosi zakone kojima se uređuju način ostvarivanja sloboda i prava građana. Istom većinom parlament proglašava ratno i vanredno stanje, donosi prostorni plan, odlučuje o raspisivanju državnog referenduma, odlučuje o skraćenju mandata, razrješenju predsjednika države, bira i razrješava predsjednika i članove Vlade i odlučuje o povjerenju Vladi.\nNa pitanje šta će se desiti ako Vlada dobije povjerenje u parlamentu i da li će SDP izaći iz vlasti, ministar unutrašnjih poslova Raško Konjević rekao je „da je procedura razrješenja ministra poznata”.\n– Procedura razrješenja ministra propisana je shodno Ustavu Crne Gore i tu proceduru poštujemo – rekao je juče Konjević novinarima.\nU inicijativi za provjeru povjerenja Vladi u parlamentu, Đukanović je naveo da pitanje povjerenja Vlada postavlja sa željom da pokaže odgovoran odnos prema izbornoj volji građana na parlamentarnim izborima 2012. godine. Kako je naveo, to je primjerena odgovornost nakon što su tokom poslednjih godina saopštene „teške političke ocjene o radu Vlade i od jednog koalicionog partnera koji je konstituent Vlade Crne Gore od 1998. godine”.\nZamjenik predsjednika DPS-a Duško Marković rekao je u četvrtak da nije iznenađen najavom koalicionog partnera SDP-a da neće glasati za povjerenje Vladi. Takvu najavu, kako je rekao, vidi kao formalizaciju raskida koalicije.\nS druge strane, Ranko Krivokapić je juče novinarima kazao da je politička korupcija već ušla u crnogorski parlament i to, kako je rekao, „kroz dva konkretna poslanika koji su namireni ministarskim mjestima koja su oteta od SDP-a”.\n– Protivno koalicionom sporazumu koji je potpisan i ovjeren u Državnoj izbornoj komisiji, DPS je zadržao dva ministarska mjesta koja pripadaju SDP-u. Njima je očigledno namirio dva poslanika, sve ostalo je stvar spekulacija. Da li će se neka većina iz zatvora Mamula obezbijediti u parlamentu, to ne znam – kazao je lider SDP-a.\nNa pitanje da li će podnijeti ostavku na mjesto predsjednika Skupštine ukoliko Vlada dobije većinu, kazao je da je to pozicija na koju se bira tajnim glasanjem.\n– Kroz parlamentarni dijalog doživio sam punu podršku i vlasti i opozicije, a usuđujem se reći i Evropske komisije i Evropskog parlamenta za ono što radim, a to je vođenje parlamentarnog dijaloga i održavanje u životu vrlo važnog procesa u Crnoj Gori da se politička kriza ne bi vratila na ulicu, da ne bismo imali nestabilnost, nemire, a samim tim ni prijetnju po ukupan regularan i miran život građana. Već dva puta sam inicijative za moju smjenu stavljao na dnevni red. Ako neko želi da podnese takvu inicijativu, ona će opet biti na dnevnom redu, u skladu sa poslovnikom – najavio je Krivokapić.M.V.-V.R.\nGlasanje vjerovatno u utorak\nPrema najavi predsjednika parlamenta Ranka Krivokapića, glasanje o povjerenju Vladi biće najvjerovatnije u utorak, 26. januara.\n– Svi poslanici su iskazali želju da diskutuju po deset minuta. Premijer će prvi imati izlaganje kao predlagač inicijative, zatim šefovi klubova, pa poslanici i na kraju završna riječ. Plan je da to traje dva dana da bi se glasalo vjerovatno u utorak – objasnio je Krivokapić.\nRadna grupa privremeno prestaje s radom\nRanko Krivokapić je najavio da će radna grupa parlamentarnog dijaloga privremeno prestati sa radom do novog sastanka na nivou lidera partija.\n– Ni SDP, a uvjeren sam ni drugi subjekti koji su se posvetili ovom procesu, ne žele da simuliraju dijalog dok se ne donese odluka na sastanku predsjednika partija o budućnosti naših odnosa. Čeka se susret predsjednika partija da se vidi kuda ide Crna Gora – kazao je on.\nKrizu rješavati u parlamentu\nNa pitanje hoće li Raško Konjević napustiti Vladu, Ranko Krivokapić je kazao da će se ministar u vezi sa tim obratiti premijeru.\n– I kod njega i kod mene ostavke se podnose kada postoji moralna ili bilo koja odgovornost. Obojica osjećamo sasvim suprotno – da smo radili i da radimo svoj posao u interesu države. Na premijeru je, ako želi, da pokrene pitanje razrješenja ministra. Mandat smo dobili na izborima, niko nam ništa nije poklonio. SDP je dobio sama mjesta na izborima. Tačno je, nijesmo nastupili samostalno na izborima od 1998. godine, ali nije ni DPS otkad se podijelio. Tako da imamo isti legitimitet za ta mjesta kao i ostali članovi Vlade – kaže Krivokapić.\nRekao je da je u toku poslednji pokušaj da se održi parlamentarni dijalog, a da odgovornost snose oni koji su pokušali da ga prekinu inicijativom za glasanje o povjerenju Vladi.\n– Naše je da pokušamo još jednom. Dogovor svih partija pa i DPS-a je da je 1. februar bio datum kada treba razgovarati o pravno-političkim garancijama za ono što je dogovoreno. I DPS je prihvatio da jedna od tema bude i prelazna vlada. Ponoviću da je prelazna vlada trebalo da bude dio konsenzusa, ali DPS želi da podijeli, da zavadi, a ne da se dogovara oko izbora. Jasno je i sa kojim motivom – da se zadrži ovakav model kada građani ne ostvaruju svoje ustavno pravo slobodnom voljom na izborima – tvrdi Krivokapić.\nNa pitanje da li vidi SDP kao dio antirežimskih snaga koje se vaninstitucionalnim sredstvima, uključujući i proteste, bori za prelaznu vladu, kazao je da treba sve uraditi da do toga ne dođe.\n– Treba da pokušamo i dalje da kroz parlament rješavamo pitanja do krajnjih granica. Moramo svi pokušati da ostanemo što duže u parlamentu, čak i ako ne bude izraz volje građana nego političke korupcije. Naravno, i tu postoje granice. Treba iskoristiti krajnje mogućnosti parlamentarnog života i dogovora, jer jednom kada se stvari počnu rješavati na ulici, što je očigledno cilj dijela DPS-a da se kroz nemire izbjegne odgovornost za slobodne i fer izbore, stvar postaje nepovratna. Onda više nećemo odlučivati sami, nego će nam trebati međunarodni posrednici, kao u Makedoniji – upozorio je Krivokapić.\nPoslije 25. januara spremni smo i za proteste i za bojkot\nRadonjiću su krvave ruke, zataškavao je istragu ubistva moga brata\nVozili avion 1.111 km/h i osjećali se ludo\nČistačica uhapšena zbog mafijaškog udruživanja\nAna Đukanović optužila Sudski savjet da je falsifikovao izbor sudija\nPozdravite mi sve prijatelje i neprijatelje\nZgrnuli milione ucrtavajući komplekse na svojim placevima\nRektorka slavila sa Duškom Šarićem i Branom Mićunovićem\nAko Vlada preživi, DPS smjenjuje Ranka\nRobija u samici jer ima HIV\nDan novinara kao Dan žalosti\nImovina na doboš zbog duga od 1,8 miliona


DA LI SU OVO ZASLUŽILI Igrači Porta brutalno dočekani od strane svojih navijača :: Sportal\nDA LI SU OVO ZASLUŽILI Igrači Porta brutalno dočekani od strane svojih navijača\nN. Petričević - Vest objavljena: 03:16 - 15.12.2015\nFudbaleri Porta izgubili su u poslednjem kolu Lige šampiona na gostovanju od Čelsija sa 2:0 i nisu uspeli da se plasiraju u nokaut fazu, a prilikom povratka u Portugal na aerodromu ih je sačekala razularena masa kivnih navijača.\nNaime, grupa nezadovoljnih navijača je odlučila da dočeka prvotimce Porta po povratku u domovinu i da im pokaže šta misli o njihovom ispadanju iz elitnog takmičenja.\nNavodno su najviše izvređali trenera portugalske ekipe Julena Lopeteguija.\nToliko su bili ljuti i iznervirani da je na kraju morala da interveniše policija, kako bi sprečila veće incidente.\nU portugalskom šampionatu Porto igra sjajno, i za celu sezonu je izgubio samo dve utakmice, pa se postavlja pitanje: da li su zaslužili ovakav doček?\nPorto Julen Lopetegui Čelsi Liga šampiona Evropski fudbal


Na Centralnom skupu Socijalista RS-a i Ivica Dačić - Klix.ba\nBiH\tNa Centralnom skupu Socijalista RS-a i Ivica Dačić\n14.9.2012. u 17:53\t0\nIvica Dačić i Vjekoslav Bevanda (Foto: Anadolija)\nCentralni predizboirni skup Socijalističke partije Republike Srpske, kojem će prisustvovati i premijer Srbije i lider tamošnje Socijalističke partije Ivica Dačić održat će se, 16. septembra, na tvrđavi Kastel u Banjoj Luci.\n"Manifestacija na Kastelu pokazat će da socijalistima raste politički rejting ne samo u Srbiji, već i u Republici Srpskoj u kojoj smo samo u posljednja dva mjeseca u članstvo primili blizu 2.000 mladih ljudi", rekao je portparol Socijalističke partije Srđan Todorović. On je dodao da je to jasan signal da su građani shvatili da socijalisti ne mijenjaju svoje izborne ciljeve usmjerene prvenstveno na nacionalnu bezbjednost i bolju egzistenciju građana, soapćeno je iz SP-a. Todorović je pozvao članstvo i simpatizere da svojim okupljanjem na Kastelu u nedjelju pokažu jedinstvo RS i Srbije i snagu Socijalističke parije kao ideje koja je, navode, duboko ukorijenjena na ovim prostorima. Pored predsjednika Socijalističke partije RS-a Petra Đokića, na skupu će govoriti predsjednik SPS-a Ivica Dačić, članovi užeg rukovostva i kandidati za načelnike općina.\nSkupština Kantona 10 usvojila prijedlog Nacrta budžeta za 2012.\n14.09.2012. u 17:58


Laguna - Bukmarker - Prikaz knjige „Imenik klasične starine“ – klasik među leksikonima - Knjige o kojima se priča\nPrikaz knjige „Imenik klasične starine“ – klasik među leksikonima\nMnoge publikacije o antičkoj Grčkoj i Rimu odavno su privukle pažnju najšire čitalačke publike, pa se potreba za preštampavanjem javlja iz generacije u generaciju – to je već duže od pola veka slučaj sa radovima Miloša Đurića, a u poslednje vreme i sa radovima Vladete Jankovića.\nBez obzira na to kada su prvobitno objavljene, publikacije posvećene antičkom svetu ne gube na aktuelnosti čak i kad se preštampaju bez ikakvih izmena: naprotiv, one i tada deluju kao da su nedavno napisane i da su namenjene upravo današnjim čitaocima.\nStoga je veoma značajno što se „Imenik klasične starine“ Vladete Jankovića ponovo pojavio pred srpskom publikom i što će mlađim čitaocima predočiti čitav jedan svet bogova, titana, heroja, careva i vojskovođa, dok će starijima ukazati na izvesne detalje koji su im možda ranije promakli u obilju zanimljivosti.\nDa se od antike ne može pobeći čak ni u kolokvijalnom govoru, jasno je svima koji su čuli za Sizifov posao, Tantalove muke, Pandorinu kutiju, Ahilovu petu, ali mnogi ne znaju kakve se priče kriju iza takvih izraza i koliko treba ići duboko u prošlost i biografiju jedne ličnosti da bi se došlo do očekivane poente – no, sve nedoumice i misterije u vezi sa klasičnim junacima razjašnjene su u Jankovićevom leksikonu, koji se tako može koristiti i kao svakodnevni priručnik, ali i kao pomoćna naučna literatura.\nTakođe se kroz „Imenik“ lako može pratiti i genealogija svake ličnosti o kojoj je reč, a pošto se zna da grčka i rimska mitologija nisu nijednog boga ni heroja ostavile bez znamenitih predaka i bez burnih (često i intrigantnih) događaja, čini se da gotovo svaka odrednica predstavlja mali roman za sebe i da bi mogla ići u nedogled da autor nije upućivao na druge odrednice, gde ćemo možda pronaći još zanimljivije priče koje se neposredno nadovezuju na onu što smo upravo pročitali.\nKao što u podnaslovu jasno stoji, „Imenik“ ne obuhvata samo antičku mitologiju i umetnost, nego zadire i u domen istorije, tako da se u leksikonu mogu naći brojna imena vladara i vojskovođa, ali i naučnika i umetnika, bez kojih se Grčka i Rim danas ne bi ni smatrali kolevkom evropske i svetske civilizacije; sem toga, autor je uneo i biografije slavnih Persijanaca, Jevreja, Germana, Vizantinaca čije su sudbine neraskidivo vezane za istoriju grčke i rimske države. U datom slučaju, dovođenje mitologije i istorije na isti nivo svakako je opravdan, pa i očekivan, jer ponekad nije lako razlučiti šta je u nečijoj biografiji mit a šta je istorija, dokle se pruža stvarnost a odakle kreće umetnička nadgradnja, dokle ide Herodot a odakle počinje Homer. Najzad, u leksikon su ušla i izvesna imena koja možda nisu u rangu Zevsa, Prometeja, Herakla, Perikla, Cezara, Trajana, Aristotela, Seneke, Fidije, ali bez kojih je opet teško zamisliti savremeni vokabular bilo kog jezika nakon što su dotična imena dobila opšte značenje poput, primera radi, mentora ili mecene.\nPoseban užitak pružaju ilustracije kojima je leksikon obogaćen, pa iako je najveći broj slika koje prikazuju antičke bogove i junake nastao hiljadama godina docnije, ipak je zanimljivo videti kako su slikari novog doba doživljavali likove iz helenske i rimske kulture, a pritom je to najbolji dokaz koliko je umetnost renesanse, baroka i klasicizma nezamisliva bez nalaženja inspiracije u antičkim mitovima.\nNema sumnje da je autor prošao Tantalove muke i Sizifov posao sastavljajući odrednicu za odrednicom, uz neprestanu opasnost da ponekad donese brzoplet sud poput Parisa i da mu ovaj leksikon postane Ahilova peta u celokupnom uspešnom radu – ali, upravo će nas novo izdanje „Imenika klasične starine“ (Laguna, Beograd 2019) podsetiti da je Vladeta Janković uspešno izbegao sve prepreke kojima su svojevremeno čak i najveći junaci znali da podlegnu.


Dani Kine u Novom Beogradu - Dan u Beogradu\nNaslovna » BG svaštara » Dani Kine u Novom Beogradu\nDani Kine u Novom Beogradu\nAh Neša 20. februar 2012. BG svaštara Postavite komentar\nU sklopu projekta „Novi Beograd i svet 2012“, 25. i 26. februara, biće predstavljena istorija i tradicija Kine u sali Novobeogradske kulturne mreže (Jurija Gagarina 221, blok 45).\nU subotu će biti održane slikarske radionice na kojima će biti predstavljena kaligrafija, zatim radionica scenske šminke sa kineskim motivima za decu. Profesor Radosav Pušić predstaviće Institut Konfucije (18.00), a predsednik Gradske opštine Novi Beograd, Nenad Milenković, otvoriće manifestaciju i izložbu „Kina nekad i sad“. Prvi dan krunisaće projekcija filma „Raspoložen za ljubav“, hongkongoški film iz 2000. godine koji je režirao nagrađeni reditelj Vong Kar-Vaije, za koji kritičari kažu da je jedna od najlepših ljubavnih priča ikada snimljenih.\nU nedelju će biti organizovano predavanje „Mostogradnja kao kineska tradicija“ (17.30), čajanka i projekcija koncerta (18.30), promocija knjige o Kini (19.00) i promocija tai čija (20.00). Ulaz na sve programe je besplatan. (danubeogradu.rs)\nTagovibg svaštara kina novi beograd\nPrethodni TOB na Sajmu turizma: Beograd u Beogradu\nSledeći Razno ZArazno u DOB-u


Cvijanović: Srbi se sa tugom sjećaju etničkog čišćenja sunarodnika iz Hrvatske | Starmo\nNaslovnica Politika Cvijanović: Srbi se sa tugom sjećaju etničkog čišćenja sunarodnika iz Hrvatske\nCvijanović: Srbi se sa tugom sjećaju etničkog čišćenja sunarodnika iz Hrvatske\nBanja Luka — Predsjednica Republike Srpske Željka Cvijanović prisustvovala je danas obilježavanju 25 godina od egzodusa Srba iz zapadne Slavonije.\nOna je poručila da je “naša obaveza da odamo počast žrtvama”.\nCvijanovićeva je istakla da se “Srbi sa tugom sjećaju etničkog čišćenja sunarodnika iz Hrvatske, ali isto tako iskazuju podršku onima koji su našli svoj dom u Republici Srpskoj nakon egzodusa iz zapadne Slavonije 1995. godine” -javlja RTRS.\n– Želimo da pokažemo solidarnost i da smo dio istog društva i ukažemo na sve nepravde. Naša je obaveza da pričamo o zločinima, pogotovo o onima o kojima svijet ne želi da govori, a ovo je jedan od takvih zločina. Obaveza naša je da razumijemo šta su to vrijednosti jednog naroda – navela je Cvijanovićeva.\nOna je napomenula da “ne postoji opravdanje ni u jednom ratu, niti u bilo kojem političkom procesu, za takvo ophođenje prema civilima koji napuštaju svoja područja”.\nRS: Još 412 zaraženih, 27 srtmih slučajeva


Novogodišnji turnir u malom fudbalu – Va1.info\nponedeljak, avgust 26 2019\nAuto-put “Miloš Veliki” svečano otvoren\nTURNEJA ZA PAMĆENJE\nNaslovna/Vesti/Novogodišnji turnir u malom fudbalu\nTradicionalni Novogodišnji turnir u malom fudbalu u Hali sportova Lajkovac održaće se od 25. decembra do 15. januara. Generalni pokrovitelj turnira je Opština Lajkovac, a organizatori Sportski savez, Opštinski fudbalski savez, Ustanova za sport i omladinu i fudbalski klubovi „Železničar“ i „Zadrugar“.\nZa turnir se mogu prijaviti sledeće kategorije: poletarci (2006,2007. godište i mlađi), petlići (2004. i 2005), pioniri (2002. i 2003), kadeti (2000. i 2001), omladinci (1998. i 1999), seniori i veterani (preko 38 godina).\nNagrada za prvo mesto u seniorskoj konkurenciji biće 250.000 dinara, u ostalim kategorijama 60 odsto od kotizacija, dok će najbolji pojedinci turnira dobiti robne nagrade. Informacije i prijave na telefone 064/2555-921 i 062/8369-777. Izvlačenje učesnika po grupama biće 23. decembra u 19 sati, u Hali sportova Lajkovac.\nPR agencija „Pristup\nU Trsteniku nas Valjevac Ivan Veselic Brani boje Srbije U obaranju ruku!


Izvor: BBC News arhiva vesti 13.02.2019 - Naslovi.net\nMarija Resa je direktorka filipinskog sajta Repler koji objavljuje kritički nastrojene tekstove o vladi predsednika Dutertea. Direktorka novinarskog sajta kritički nastrojenog prema vladi Filipina, uhapšena je u prostorijama ovog medija u Manili… »\nDanas je Svetski dan radija, ali njemu nimalo nije do slavlja. Gde je danas radio u Srbiji i šta će biti s njim? Milica je nedavno išla da kupi telefon i znala je šta hoće. Da, kamera je bitna, bitni su i memorija, baterija, marka - naravno i cena -… »\nKazne bi mogle da dosegnu i do 12.5 miliona evra za oko 1.000 reklama za objekte kojima se krši zakon. Grad Pariz će tužiti kompaniju „Airbnb" za 12.5 miliona evra zbog reklamiranja preko 1.000 objekata za nelegalno iznajmljivanje. Vlasnici stanova i… »\n13.02.2019 BBC News, kategorije


U nedjelju se održao 11. Sarajevo Coca-Cola polumaraton – Udruženje Oaza\nU nedjelju se održao 11. Sarajevo Coca-Cola polumaraton\n18. Septembra 2017. 18. Septembra 2017. Udruženje Oaza\nStart 11. Sarajevo Coca-Cola polumaratona, G-Drive štefetnog polumaratona i Novo Nordisk Fun Run utrke, održan je u nedjelju, 17. septembra u 10 sati ispred BBI centra. Naši partneri i prijatelji iz Udruženja Sarajevo Marathon su i ove godine ukazali čast osobama sa invaliditetom i pozvali nas da budemo dio ovog događaja. Udruženje OAZA , Srednja stručna škola za osposobljavanje i obrazovanje i Zavod Pazarić pokazali su također svoje mogućnosti,te su nagrađeni medaljama organizatora.\nOaza tim i naši dragi volonteri iskoristili su ovaj veliki događaj da najave SPORTSKE IGRE OAZE 2017 koje će se održati u periodu od 05.do 08.10.2017 godine.Prolaznici i posmatrači trke dobili su promotivne letke koje su sadržavale detaljnije informacije o SPORTSKIM IGRAMA OAZE i projektu "Unaprijeđivanje kvaliteta života osoba sa intelektualnim teškoćama "\n← “Djevojke na trčanju”\n4. Jula 2016. Udruženje Oaza Komentari isključeni za Bajram Šerif Mubarek Olsun\nRADIO JINGLE ZA SPORTSKE IGRE OAZE 2016.\n5. Septembra 2016. Udruženje Oaza Komentari isključeni za RADIO JINGLE ZA SPORTSKE IGRE OAZE 2016.\nSASTANAK PREDSTAVNIKA UDRUŽENJA “OAZA” I F.K. SARAJEVO\n25. Maja 2015. Udruženje Oaza Komentari isključeni za SASTANAK PREDSTAVNIKA UDRUŽENJA “OAZA” I F.K. SARAJEVO


Od ponedeljka nijedna škola neće biti samo na onlajn nastavi | Novosadski informativni portal 021\nOd ponedeljka nijedna škola neće biti samo na onlajn nastavi\nTim za praćenje i koordinisanje primene preventivnih mera u radu škola doneo je odluku da se kombinovana nastava od ponedeljka, 4. oktobra, primenjuje u srednjim školama u 23 lokalne samouprave.\nPrema podacima Instituta "Batut", od 20. do 29. septembra broj obolele dece školskog uzrasta od šest do 18 godina bio je 3.834 (0,49 odsto) obolelih.\nKorona okupirala novosadske škole: Zaraženo 712 dece i 178 zaposlenih


http://nebacajrecikliraj.blogspot.com/ Ne bacaj, recikliraj: Apel medijima i stanovništvu u vezi sa ZMIJAMA koje se pojavljuju na poplavljenim područjima\nPrenosimo sa http://www.shdmr.org/naslovna/8-srpski/44-zmije-i-poplave\nNa sajtu Srpskog herpetološkog društva nalazi se galerija sa fotografijama zmija Srbije: http://www.shdmr.org/gallery/Gmizavci-Srbije/zmije-Srbije.\nNa sajtu takođe stoje i osnovna uputstva za pružanje prve pomoći u slučaju ujeda otrovnih zmija: http://shdmr.org/naslovna/8-srpski/43-zmije-otrovnice-i-prva-pomoc-u-slucaju-ujeda.\nUkoliko vam zatrebaju pomoć ili savet u vezi sa zmijama na koje nailazite, možete nam se obratiti preko fejsbuka, https://www.facebook.com/vodozemcigmizavci.\nAko imate pitanja, možete nam pisati, na serbianherpetologicalsociety@gmail.com, ili nas kontaktirati telefonom, na brojeve 065/409-27-24 (Srpsko herpetološko društvo); 064/284-70-55 (Aleksandar Simović); 064/823-79-85 (Ljiljana Tomović).\nPorodice poginulih u Kontrastu ne odustaju od borb...\nApel medijima i stanovništvu u vezi sa ZMIJAMA koj...\nKako se odbraniti od komaraca na prirodan način\nНе убирати усеве пољопривредних култура са поплављ...\n"OD KOMŠIJA DECI"\nNEDOSTAJE 12.000 DINARA\nПромоција књиге "Српско срце Јоханово"\nПредузећа избегавају своје обавезе према Агенцији ...


Radio Šumadinac > Forum > OPŠTI FORUMI > Zdravlje > Selen i bakar za rast, zdravlje i razvoj\n23.07.2012 15:56 #1\nSelen se nalazi u skoro svim tkivima i organima gde učestvuje u borbi protiv slobodnih radikala.\nBakar je sastojak krvi i esencijalni mikroelement\nMeđu brojnim mineralima važnim za zdravlje, selen i bakar zauzimaju posebno mesto. Spadaju u grupu elemenata kojih u telesnim tkivima ima u veoma malim količinama, pa se zbog toga nazivaju mikroelementi ili elementi u tragovima. Ali, oni su esencijalni, ključni za optimalan rast, zdravlje i razvoj organizma i imaju čitav spektar dejstava koji zavise od unete doze i nutritivnog statusa organizma. Šta se događa ukoliko se ne unose u dovoljnim količinama i kako prepoznati deficit ovih minerala.\nŠta selen još radi u organizmu?\nKako se organizam snabdeva selenom?\n23.07.2012 15:59 #2\nOdg: Selen i bakar za rast, zdravlje i razvoj\nDo čega dovodi nedostatak selena u ljudskom organizmu?\nPostoje li osobe posebno podložne deficitu selena?\nA šta je karakteristično za mineral bakar?\nGde ovog minerala najviše ima?\n- Bakra ima u različitim namirnicama, ali prvenstveno u onim životinjskog porekla, osim u mleku. Posebno bogate namirnice bakrom su školjke, iznutrice, meso, čokolada, orašasto voće, žitarice, suve mahunarke i suvo voće. Dnevno se ishranom unosi između 0,6 i dva miligrama. Ovo je važno kao podatak jer je iskoristljivost bakra veća ukoliko je unos nizak, dok se povećanjem unosa smanjuje. Praktično, organizam sam reguliše snabdevanje potrebnim količinama ovog oligoelementa iz hrane, bez obzira na neravnomeran unos. Deficit bakra javlja se polako, jer se u većoj količini čuva u jetri. Potrebno je mnogo vremena da se iscrpu sve rezerve, tako da kod zdravih osoba koje se normalno hrane deficiti nisu primećeni.\nDa li to onda znači da bakra ima dovoljno i da organizmu ne preti nikakva opasnost?\nZadnji Post: 02.07.2012, 06:11\nSelen cuva od rakastaih obolenja\nZadnji Post: 09.05.2012, 07:32\nZadnji Post: 13.03.2012, 18:29\nZadnji Post: 20.02.2012, 17:32


Radi Đuričin nagrada “Zlatne kacige” za životno delo – Kruševac PRESS\nAutor S. Milenković\t Objavljeno 13.03.2016.\nNagrada za životno delo Festivala humora i satire “Zlatna kaciga” ove godine pripašće glumici Radi Đuričin.\nPriznanju “Vitez od čarapanije – Ser Hardi” dobiće Nedeljko Ubović, karikaturista iz Beograda.\nU konkurenciji 15 karikaturista, „Klasovo majstorsko pero“ dobiće Milenko Kosanović. Odluku o dodeli ovog priznanja doneli su dosadašnji dobitnici. Pored izražajnog i nadahnutog crteža sa univerzalnom idejom, kandidati su kao uslov morali da osvoje neku od nagrada na domaćim i stranim konkursima i festivalima.\nNagrade će biti dodeljene 1.aprila na završnoj večeri Festivala humora i satire, koja će biti održana u bioskopu „Kruševac“.\nFestival "Zlatna kaciga"Klasovo majstorsko peroKruševacMilenko Kosanovićnedeljko UbovićRada Đuričin


„VIŠE NE ŽELIM DA ŽIVIM, SREĆAN SAM ŠTO ĆU SUTRA OKONČATI OVO“ – Slobomir – Internet, Radio i TV stanica ; najnovije vijesti iz BiH i regiona\nPočetna / ISTAKNUT / „VIŠE NE ŽELIM DA ŽIVIM, SREĆAN SAM ŠTO ĆU SUTRA OKONČATI OVO“\n„VIŠE NE ŽELIM DA ŽIVIM, SREĆAN SAM ŠTO ĆU SUTRA OKONČATI OVO“\n10. маја 2018.\tISTAKNUT, SVIJET, VIJESTI, ZANIMLJIVOSTI, ZDRAVLJE Ostavite komentar 435 Pregledi\nAustralijski naučnik Dejvid Gudal (104), koji je u Švajcarsku doputovao kako bi uz pomoć lekara izvršio samoubistvo, danas je održao konferenciju za novinare istakavši da ga je iznenadilo toliko interesovanje za njegov slučaj.\n„Moje sposobnosti i vid se smanjuju, više ne želim da živim na ovaj način“, rekao je novinarima.\n„Nadam se da će nešto pozitivno proisteći iz moje priče i da će druge zemlje usvojiti liberalniji pogled na potpomognuto samoubistvo“, rekao je on.\nNa pitanje koju pesmu će izabrati kao svoju poslednju, Gudal je odgovorio pevajući „Odu radosti“ iz Betovenove Devete simfonije.\n„Srećan sam što imam ovu šansu, koju zovem švajcarskom opcijom. Voleo bih da mi je Australija ponudila ovu mogućnost. Ipak, druge zemlje zaostaju za Švajcarskom“.\n„Do 90. godine sam uživao u životu, ali ne i sada. Prošlo me je. Uradio sam najbolje što sam mogao sa tim. Srećan sam što ću sutra okončati ovo i zahvalan sam na pomoći medicinskih radnika“, rekao je naučnik.\nPrethodni ĐOKOVIĆ: NIKO ME NE TERA DA IGRAM OVAJ SPORT\nSljedeći USKORO PROTESTI! /VIDEO/


Dovršena izgradnja Centra odbojke na pijesku Vrtiæ | Aktualno | Novalja.hr | Portal grada Novalje\nDovršena izgradnja Centra odbojke na pijesku Vrtiæ\nPetak, 28. Svibanj 2021 | Grad Novalja | 281\nGrad Novalja ima novi sportski teren. Rijeè je o igralištu za odbojku na pijesku, izgraðenom po projektu „Centar odbojke na pijesku Vrtiæ“ sufinanciranom od strane Ministarstva turizma i sporta temeljem Odluke o raspodjeli financijskih sredstava za sufinanciranje izgradnje, graðevinskog zahvata i opremanja športskih graðevina u 2020. godini, a sve u skladu s Javim pozivom za sufinanciranje izgradnje, graðevinskog zahvata i opremanja športskih graðevina u 2020. godini od dana 31. prosinca 2019. godine.\nMinistarstvo turizma i sporta sufinanciralo je ovaj projekt u iznosu od 520.007,33 kn.\nGlavni motivi i ciljevi koji se želi ostvariti ovim projektom su:\n1. Unapreðenje postojeæe sportske infrastrukture na podruèju grada Novalje,\n2. Razvijanje sportske kulture kod cjelokupne populacije.\nUreðeni teren za odbojku na pijesku sastoji se od samih terena (ograðenih ogradom visine 3m), pripadajuæih tribina i sanitarija te pristupnih puteva i rampi te prostora za stolni tenis.\nIzgradnjom „Centra odbojke na pijesku Vrtiæ“ dopunjuje se ponuda športskih objekata na podruèju Grada i osigurava prostor za rekreaciju lokalnog stanovništva s naglaskom na djecu i mlade. Uz navedeno, Grad Novalja dobiva svoje mjesto na karti turnira Hrvatske u odbojci na pijesku èime se meðusobno povezuju i nadopunjuju dva sektora, turizam i šport, a sve s ciljem generiranja socijalnih, zdravstvenih i ekonomskih uèinaka.


Vreme 572 - Intervju - Goran Novakovic, ministar energetike: Pravimo vise, stedimo manje\nU istom ovom periodu prošle godine, temperatura je bila između +5 i +10. Sada je između – 5 i –10. Svaki taj stepen Celzijusa znači da trošimo između 1,5 i 2 miliona kilovat-sati dnevno više struje\nDugotrajan ledeni talas, koji je zahvatio region, izazvao je jednu sasvim neobičnu posledicu: umesto uobičajenog klinča sa predstavnicima vlasti, "Vreme" je bilo u situaciji da jednog ministra (energetike) propita kako je moguće da sektor za koji je zadužen (snabdevanje strujom, grejanje) funkcioniše,što je za nas neuobičajeno. I naravno: do kada će blagodeti trajati i u kom vidu će nam biti naplaćene.\nGORAN NOVAKOVIĆ: Ako pogledate podatke, videćete da je prošle godine bila mnogo toplija zima, a bilo je 55 dana havarijskih restrikcija. Danas je 18. decembar i nismo imali ni jedan jedini dan havarijskih restrikcija. Ono što je najvažnije jeste da su urađeni najbolji remonti u poslednjih deset godina i za to što sada imamo struje, najzaslužniji su domaći proizvodni kapaciteti. Kad smo u februaru radili analizu stanja elektroenergetskog sistema i videli da ništa nije uloženo u poslednjih deset godina, da je sistem bio u katastrofalno lošem stanju, računali smo da ako postignemo 15 odsto veću proizvodnju nego prošle godine, to će biti sjajno, pa onda sledeće godine da imamo porast još 25 odsto, pa onda 35 odsto. To su neke normalne cifre, ako se pogledaju okolne zamlje, za podizanje elektroenergetskog sistema koji je bio u tako lošem stanju. Ali sad imamo 25 do 30 odsto veću proizvodnju. Za godinu dana podigli smo sistem onoliko koliko su ga drugi dizali tri godine. Ovo ministarstvo je zajedno sa EPS-om obezbedilo dovoljno novca, a treba se zahvaliti i međunarodnoj zajednici. Novac je malo kasnio, stigao je tek u maju i ljudi su tokom leta, uz nadljudske napore, uradili remont postrojenja.\n"VREME": Koliko sada proizvodimo struje?\nJuče je, recimo, proizvedeno 130 gigavat-sati. Prošle godine proizvodili smo 105 gigavata, sad između 130 i čak 135, znači 30 odsto više nego prošle godine. Najviše smo remontovali termokapacitete, pa ako pogledate TENT A i B, videćete da je TENT prošle godine u ovo vreme proizveo 43 gigavat-sata, a sad 68, znači 50 odsto više. Radili smo analizu proizvodnje i potrošnje od 1. oktobra 2000. do 20. decembra 2000. i 2001. U istom ovom periodu prošle godin, temperatura je bila između +5 i + 10. Sada je između – 5 i – 10. Svaki taj stepen Celzijusa znači da trošimo između 1,5 i 2 miliona kilovat-sati dnevno više struje. Ta razlika od 15 stepeni u temperaturi znači da sad trošimo 30 gigavat-sati struje više nego prošle godine, uvoz je čak nešto manji nego prošle godine, a nema restrikcija. Ranije, kada je sistem bio loš, on se lomio na 130 – 135 gigavat-sati. Sada je sistem tako dobar da možemo da funkcionišemo na 145 gigavati.\nIma li i nekih rezultata od ove agresivne kampanje za štednju?\nIako je relativno visoka cena struje, iako je uveden nov tarifni sistem, iako idu sve ove kampanje za štednju struje, ova druga strana ne funkcioniše tako dobro kao što smo mislili. Računali smo, kad smo gledali šta se desilo prošle godine i šta treba da uradimo da ne bismo imali restrikcije, da proizvedemo 15 odsto više struje, da će ljudi uštedeti deset odsto u odnosu na prošlu godinu, a da će uvoz biti otprilike isti. Međutim, proizvodimo mnogo više, a štedimo manje nego što smo mislili. Uradili smo neke analize za štednju – štedimo 2 do 3, 4 odsto u pojedinim danima, u odnosu na prošlu godinu. Šta treba zaključiti – da je struja još uvek jeftina.\nZnači li to da se spremate da nam ovaj izostanak restrikcija dodatno naplatite?\nAko pogledate kolika je bila cena struje – 0,86 centi, i ako pogledate kolika je sad, ona jeste mnogo poskupela. Ali u odnosu na to gde hoćemo da dođemo, a to je cena od 4 – 5 centi za dve, tri godine, ona je sad tek na pola puta, još je daleko od bilo kakve ekonomske cene struje.\nKojim tempom će ta poskupljenja ići?\nMožemo da očekujemo da do kraja sledeće godine dostignemo tri centa, znači još 50 odsto poskupljenja u toku sledeće godine. U prve dve godine uradićemo najteže stvari. Sledeće godine trebalo bi da dolazi i prihod od privatizacije, ove godine nije bilo lako. Najgore smo, otprilike, preživeli. Popravlja se i koeficijent naplate. Ljudi treba da se naviknu da je struja istio što i svaka druga roba i da mora da se plati. Imate opciju da je manje trošite i mogućnost da birate kada da je trošite. Napravili smo opciju da noću bude četiri puta jeftinija.\nLjudi se, međutim, žale što više nema jeftinije struje tokom dana.\nSa tehničkog aspekta, ta jeftinija tarifa u toku dana pravi nam "pik" u potrošnji, tokom koga najčešće puca sistem.\nGodinama je struja bila najjeftinija i ljudi su se masovno opredelili za taj vid grejanja. Šta biste im preporučili za ubuduće, i za one koji imaju prilik da menjaju grejna tela, s obzirom na ispravljanje dispariteta cena koje je u toku?\nIma par stvari koje treba da funkcionišu da bi ljudi trošili manje struje – jedna je daljinsko grejanje. Uradili smo sve što je bilo u domenu ovog ministarstva – obezbedili smo dovoljno gasa i sad svi kažu da je grejanje ove godine bolje nego ikad. Znači, ako je grejanje bolje, ljudi koji imaju daljinsko grejanje, a to je oko 20 odsto potrošača, ne moraju da se dogrevaju. Za oko 180.000 domaćinstava u Vojvodini, individualnih potrošača gasa, smanjili smo cenu gasa, oprostili im deo kamata – i njima je sad mnogo bolje da se greju na gas. Neki ljudi su već prešli na ugalj, a kad se još podigne cena struje, još više će ih morati da pređe na ugalj.\nMožemo li da očekujemo da će takvo stanje trajati do kraja zime ili ima nešto čega bi trebalo da se plašimo?\nŠto se tiče daljinskog grejanja, obezbedili smo potrebne količine gasa. Ono što je najvažnije za Ruse, platili smo kešom sav gas koji je do sad poručen. To nikad nije bilo tako. Nasledili smo dug od 260 miliona dolara, ili ako se gleda zajedno sa Bosnom, 320 milina dolara. Platili smo sve isporuke od januara plus deo starog duga. Znači, Rusi nemaju neki specijalan razlog da nam ne isporuče gas. Snižena je cena mazuta, tako da individualne kotlarnice imaju bolju situaciju, ima dovoljno mazuta i oni mogu da se greju. Očekujemo da će do kraja zime daljinsko grejanje funkcionisati savršeno kao do sad. A što se tiče struje, imamo nekoliko kriznih dana, jedan je uoči Svetog Nikole, drugi je Nova godina, "teški dani" mogu biti i naš Božić i delimično Srpska nova i Jovanjdan. Ako tih dana temperatura napolju bude -15, pucanja su moguća. Popravili smo sve ono što smo do sada mogli, ali još uvek naše elektrane nisu dovoljno pouzdane. Ne možemo sto posto da garantujemo da nešto neće da pukne. Jer ako imamo, kao što je bilo prošle godine, 2000 megavata van mreže, čak i da imamo sve pare ovog sveta, ne možemo iz svih pravaca da uvezemo dovoljno. Možemo eventualno jedan dan da uzimamo havarijski od Rumuna svu moguću struju, da uzmemo tri četvrtine Đerdapa, da praznimo akumulacije iz Bajine Bašte, ali ako to traje, ništa ne možemo da uradimo. Normalni energetski sistemi zapadnih zemalja imaju deset odsto rezervu, a mi nemamo nikakvu rezervu. U ovom momentu sve što imamo je na mreži, sve radi, sve što smo mogli da kupimo, kupili smo …\nKupili ste vi i naftu, ali potrošači su počeli da se žale. Da li je benzin morao baš ovoliko da poskupi?\nGledali smo kako da zatvorimo budžet. Ako pogledate koliko košta nafta na svetskom tržištu i koliko košta benzin kod nas, možda bi čak bilo i osnova da benzin nešto pojeftini. Međutim, mi moramo da popravimo puteve u toku sledeće godine, a nemamo odakle da uzmemo novac. Svuda u svetu je normalno da se veliki deo novca od benzina daje za puteve. Ovaj novac od benzina ide na puteve, rafinerije, socijalna davanja. To ne uzima država, nego će se dati za puteve.\nAli svakog dana stižu vesti o donacijama, od kojih se za neke tvrdi da će biti upotrebljene za popravku puteva.\nOva zemlja je u toliko lošem stanju da i kad bismo imali tri ili pet puta više donacija nego što imamo, sve bismo to veoma brzo potrošili. Najveći deo putne mreže po Srbiji treba da se obnovi. Koliko ima puteva u Srbiji za koje možete da kažete da su dobri?\nIma li izgleda da se ukine monopolska Uredba za uvoz nafte?\nTa uredba funkcioniše. Ako pogledate šta se desilo, videćete da je budžet pun. Prošle godine je u budžet ulazilo, kad nije bilo Uredbe, od derivata oko 200 miliona mesečno, znači ukupno je ušlo prosečno 2,4 milijarde iz NIS-a. Ove godine je samo u septembru u budžet ušlo 2,8 milijardi. Znači da je u jednom mesecu bilo 20 odsto više prihoda nego za celu prošlu godinu. Upravo zbog toga nismo štampali pare, ali smo morali da platimo penzije, zdravstvo, školstvo. Druga stvar – da li ste primetili da su pumpe snabdevene, da ima goriva, svih vrsta i u sve vreme i da su cene normalne? Kad pogledate u odnosu na okruženje, imali smo najnižu cenu benzina, tek sad nakon poskupljenja ona je približna ceni u okruženju. Treće, nema šverca, nema onih kantica po ulici. Ja sam bio u mnogim zemaljama i u nekoliko sam video da se kantice benzina prodaju po ulici. Jedna od njih je bila Nigerija. Nemam ništa protiv Nigerije, ali nismo hteli da Srbija izgleda kao te zemlje, hteli smo da Srbija izgleda kao normalne evropske zemlje. Znači, šverc je suzbijen, mada, naravno, ne potpuno. Srbi su takav narod, to je nemoguće. A što se tiče privatnika koji su se u početku žalili, oni mogu da kupe gorivo od Jugopetrola kad god hoće i koliko hoće. Sad, možemo da kažemo Uredba je demokratska, nije demokratska, ovakva je, onakva je, ali, kad pogledate rezultat za prvih sedam-osam meseci? Ja mislim da je Uredba jedna od boljihstvari koje smo uradili.\nZnači, ostaje na snazi sve dok traje ova vlada?\nKad smo pravili budžet za sledeću godinu, računali smo i na novac od te Uredbe. Privatnici su dobili uslužnu preradu, želeli smo da tržište bude kombinacija tog liberalizovanog tržišta i ovog. Uredba će spontano prestati da važi, odnosno neće moći više da važi kad se privatizuje naftni sektor, što će možda biti za godinu dana. Onda čovek koji kupi deo rafinerije, Jugopetrola, neće moći da posluje u uslovima Uredbe.